Bɛhakye Bɛdabɛ Mɔɔ Bɛlɛyɛ Dahuu Ɛzonlenlɛ Gyima Ne La | Debiezukoalɛ\nƐzinzalɛ Arane—Debiezukoalɛ Ɛdeɛ | September 2014\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombia Mumule Aneɛ Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexico Mumule Aneɛ Mixe (North Central) Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nBɛhakye Bɛdabɛ Mɔɔ Bɛlɛyɛ Dahuu Ɛzonlenlɛ Gyima Ne La\n“Yɛkakye kɛ bɛzile bɛhilele bɛ diedi na bɛ ɛhulolɛ manle bɛyɛle gyima ɛsesebɛ [la].”—1 TƐS. 1:3.\nNdenle boni mɔ azo a ɛvoya mɔɔ lumua la anu mediema luale zo zonlenle Gyihova ɛ, na kɛzi awie mɔ boale bɛ ɛ?\nDuzu a ɛ nye die nwo wɔ dahuu azonvolɛ mɔɔ bɛwɔ ɛkɛ ɛnɛ la anwo a?\nDuzu a ɛbahola wɔayɛ wɔaboa awie mɔɔ wɔ dahuu ɛzonlenlɛ gyima ne anu la ɛ?\n1. Nganeɛ boni a Pɔɔlo dele manle bɛdabɛ mɔɔ bɛyɛle gyima ɛsesebɛ bɛbɔle edwɛkpa ne nolo la ɛ?\nƐNEE ɛzoanvolɛ Pɔɔlo bu ɔ mediema mrenya nee mraalɛ mɔɔ yɛ gyima ɛsesebɛ bɔ edwɛkpa ne nolo la kpalɛ. Ɔhɛlɛle kɛ: “Saa yɛkɔ yɛ Nyamenle ne nee yɛ Ze ne anyunlu a, yɛkakye kɛ bɛzile bɛhilele bɛ diedi na bɛ ɛhulolɛ manle bɛyɛle gyima ɛsesebɛ, nee kɛ bɛ anyelazo mɔɔ wɔ yɛ Awulae Gyisɛse Kelaese anu la si gyi kpundii la.” (1 Tɛs. 1:3) Gyihova noko kakye debie biala mɔɔ ye menli kɛyɛ wɔ ye ɛzonlenlɛ nu la na ɔkile nwolɛ anyezɔlɛ, saa bɛyɛ dɔɔnwo anzɛɛ ekyi bɔbɔ a.—Hib. 6:10.\n2. Duzu a yɛbazuzu nwo wɔ edwɛkɛ ɛhye anu a?\n2 Wɔ tete ne nee ɛnɛ, Keleseɛnema ɛva ninyɛne dɔɔnwo ɛbɔ afɔle amaa bɛahola bɛayɛ dɔɔnwo wɔ Gyihova ɛzonlenlɛ nu. Wɔ edwɛkɛ ɛhye anu, yɛbazuzu ninyɛne mɔɔ ɛvoya mɔɔ lumua la anu amra bie mɔ yɛle amaa bɛazonle Gyihova la anwo. Eza yɛbazukoa mɔɔ dahuu azonvolɛ ɛlɛyɛ ye ɛnɛ nee kɛzi yɛbaboa bɛ la.\nƐVOYA MƆƆ LUMUA KELESEƐNEMA\n3, 4. (a) Ndenle mɔɔ ɛvoya mɔɔ lumua la anu mediema luale zo zonlenle Gyihova la bie a le boni? (b) Kɛzi ɛvoya mɔɔ lumua la anu Belemgbunlililɛ ne anwo nolobɔlɛma holale nleanle bɛ nwo ɛ?\n3 Bɛzɔnenle Gyisɛse ala la, ɔbɔle ɔ bo ɔbɔle Belemgbunlililɛ ne nolo, na ɔtetele awie mɔ ɔmanle gyima zɔhane. (Luku 3:21-23; 4:14, 15, 43) Gyisɛse wule la, ye ɛzoanvolɛ ne mɔ nleanle edwɛkpahanlɛ gyima ne azo na ɔhɔle zo ɔdɛlɛle. (Gyi. 5:42; 6:7) Keleseɛnema bie mɔ vile bɛ azua nu hɔyɛle edwɛkpatɛlɛvolɛma. Kɛ neazo la, Felepe bɔle edwɛkpa ne nolo wɔ Palɛsetanye ɛleka dɔɔnwo. (Gyi. 8:5, 40; 21:8) Pɔɔlo noko vile ye sua nu ɔhɔyɛle edwɛkpatɛlɛvolɛ wɔ ɛleka ngakyile. (Gyi. 13:2-4; 14:26; 2 Kɔl. 1:19) Menli gyɛne le kɛ Maake, Luku, nee Seleveenɛse (Saelase) hɛlɛle Baebolo nu mbuluku ne bie anzɛɛ bɛyɛle menli mɔɔ hɛlɛle la kɛlɛhɛlɛvolɛma. (1 Pita 5:12) Mediema mraalɛ dɔɔnwo nee mediema mrenya ɛhye mɔ yɛle gyima. (Gyi. 18:26; Wulo. 16:1, 2) Mediema mrenya nee mraalɛ ɛhye mɔ anwo edwɛkɛ wɔ Keleseɛnema Giliki Ngɛlɛlera ne anu. Edwɛkɛ ɛhye mɔ kakye yɛ kɛ Gyihova anye sɔ gyima mɔɔ ye azonvolɛ yɛ la na ɔdi bɛ ngyianlɛ nwo gyima.\n4 Kɛzi ɛnee ɛvoya mɔɔ lumua la anu Belemgbunlililɛ ne anwo nolobɔlɛma nyia ezukoa di bɛ ngyianlɛ nwo gyima ɛ? Bɛanzɛlɛ bɛ mediema kɛ bɛboa bɛ, yemɔti ɛnee ɔdwu mekɛ ne bie a bɛfa mekɛ ekyi bɛyɛ gyima. (1 Kɔl. 9:11-15) Noko saa bɛkyɛ bɛ debie a bɛdie. Bɛmanle bɛ aleɛ, dabelɛ, anzɛɛ bɛboale bɛ wɔ ndenle ngakyile zo. Ɛnee mediema yɛɛ asafo mumua ne boa bɛ.—Bɛgenga Gyima ne 16:14, 15; Felepaema 4:15-18.\nƐNƐ MEKƐ YE DAHUU AZONVOLƐ\n5. Kɛzi agyalɛma bie hanle dahuu ɛzonlenlɛ gyima ne mɔɔ bɛlɛyɛ la anwo edwɛkɛ ɛ?\n5 Ɛnɛ noko, menli dɔɔnwo yɛ gyima ɛsesebɛ kɛ dahuu azonvolɛ wɔ Gyihova sua nu. (Nea ɛlɛka “Dahuu Ɛzonlenlɛ Gyima Ne Afoa Ngakyile.”) Kɛzi bɛte nganeɛ wɔ kpɔkɛ mɔɔ bɛzi la anwo ɛ? Saa ɛbiza bɛ edwɛkɛ ɛhye a, ɛ nye balie. Adiema nrenya ko ɛzonle kɛ dahuu adekpakyelɛ, adekpakyelɛ titile, edwɛkpatɛlɛvolɛ, nee maanle gyɛne zo Bɛtɛle. Ɔka kɛ: “Meze kɛ dahuu ɛzonlenlɛ gyima ne boka kpɔkɛ kpalɛ mɔɔ mezi la anwo. Menyianle ɛvolɛ 18 la, ɛnee ɔwɔ kɛ mesi kpɔkɛ kɛ mebahɔ yunivɛsiti, meayɛ gyima anzɛɛ adekpakyelɛ. Anwubielɛ ɛmaa menwu kɛ Gyihova arɛle ɛnvi afɔle mɔɔ yɛbɔ amaa yɛazonle ye dahuu la. Meva nrɛlɛbɛ nee anwosesebɛ mɔɔ Gyihova ɛva ɛmaa me la meli gyima kpalɛ mɔɔ anrɛɛ menrɛhola ye zɔ yɛ wɔ ewiade ne anu gyima gyɛne biala anu a.” Ɔ ye ka kɛ: “Gyimalilɛ biala mɔɔ menyianle ye la manle menyinle. Yɛnwu kɛzi Gyihova bɔ yɛ nwo bane na ɔkile yɛ adenle wɔ ndenle ngakyile zo la. Saa yɛdɛnlanle yɛ ɛleka bie a anrɛɛ yɛnrɛnyia ye zɔ. Meda Gyihova ase kenle ko biala kɛ yɛwɔ dahuu ɛzonlenlɛ gyima ne anu la.” Ɛkulo kɛ ɛte nganeɛ zɛhae bie ɔ?\n6. Kɛzi Gyihova te nganeɛ wɔ yɛ ɛzonlenlɛ ne anwo ɛ?\n6 Nɔhalɛ nu, tɛ awie biala a bahola ayɛ dahuu ɛzonlenlɛ gyima ne bie wɔ mekɛ ɛhye anu a, noko yɛ nuhua ko biala ɛlɛyɛ mɔɔ ɔbahola ye yɛ la yeamaa Gyihova. Yɛze kɛ ɔ nye sɔ mɔɔ awie biala kola ye yɛ la. Kɛ neazo la, wɔ Faelimɔn 1-3, Pɔɔlo hanle kɛ ɔbiza mediema mɔɔ bɛwɔ Kɔlɔsae asafo ne anu la, ɔbobɔle bie mɔ aluma bɔbɔ. Pɔɔlo anye zɔle bɛ gyima ne na Gyihova noko anye zɔle ye. (Bɛgenga.) Gyihova anye sɔ mɔɔ yɛdayɛ noko yɛlɛyɛ la. Noko, duzu a ɛbahola wɔayɛ wɔaboa mediema mɔɔ ɛlɛyɛ dahuu ɛzonlenlɛ gyima ne la ɛ?\nKƐZI BƐBOA ADEKPAKYELƐMA LA\n7, 8. Duzu a adekpakyelɛma yɛ a, na kɛzi asafo ne anu amra bahola aboa adekpakyelɛma ɛ?\n7 Adekpakyelɛma boa asafo ne kpalɛ kɛmɔ ɛvoya mɔɔ lumua la anu edwɛkpakavolɛma yɛle la. Bɛ nuhua dɔɔnwo fa dɔnehwele kɛyɛ 70 ka edwɛkɛ ne siane biala. Kɛzi ɛbahola wɔaboa bɛ ɛ?\n8 Adiema adekpakyelɛnli raalɛ ko mɔɔ bɛfɛlɛ ye Shari la hanle kɛ: “Adekpakyelɛma anwo yɛ se, bɛkɔ daselɛlilɛ dahuu. Noko akee, bɛhyia anwosesebɛmanlɛ.” (Wulo. 1:11, 12) Adiema raalɛ fofolɛ noko mɔɔ ɛyɛ adekpakyelɛ ɛvolɛ dɔɔnwo la hanle adekpakyelɛma mɔɔ wɔ ye asafo ne anu la anwo edwɛkɛ kɛ: “Bɛyɛ gyima ɛsesebɛ kpalɛ. Saa awie mɔ maa bɛfo bɛ kale nu, anzɛɛ bɛmaa bɛ aleɛ, ezukoa, anzɛɛ patulo ezukoa a, bɛ nye sɔ ye kpalɛ. Ɔmaa bɛnwu kɛ bɛdwenle bɛ nwo.”\n9, 10. Duzu a bie mɔ yɛ boa dahuu adekpakyelɛma mɔɔ wɔ bɛ asafo nu la ɛ?\n9 Adenle bieko mɔɔ yɛdua zo yɛboa adekpakyelɛma la a le kɛ yɛ nee bɛ kɔ daselɛlilɛ. Adekpakyelɛ mraalɛ nwiɔ hanle kɛ bɛhyia mediema mɔɔ bɛ nee bɛ bɛahɔ daselɛlilɛ ewiazo wɔ dapɛne ne anu la. Adiema raalɛ ko mɔɔ kɛkala sonle wɔ Brooklyn Bɛtɛle la kakye moalɛ mɔɔ ɔnyianle wɔ mekɛ mɔɔ ɛnee ɔle adekpakyelɛ la. Ɔka kɛ: “Adiema raalɛ ko mɔɔ ɛnee lɛ kale la hanle kɛ, ‘Mekɛ biala mɔɔ ɛnnyia awie ɛ nee ye ɛngɔ daselɛlilɛ la, fɛlɛ me na me nee wɔ bahɔ.’ Ɔmanle mendwule me bodane nwo.” Adiema raalɛ ko mɔɔ bɛfɛlɛ ye Shari la ka kɛ: “Adekpakyelɛma mɔɔ bɛtɛgyale la anwo yɛ bɛ koonwu wɔ mekɛ mɔɔ bɛkɛkpɔne daselɛlilɛ la. Bɛbahola bɛamaa bɛara bɛ abusua ɛzonlenlɛ ne bie. Bɛ nee bɛ yɛ gyima gyɛne noko a ɔmaa bɛ nwo kɔ zo yɛ se.”\n10 Adiema raalɛ bie mɔɔ yeyɛ dahuu ɛzonlenlɛ gyima ne asɛɛ ɛvolɛ 50 la hanle moalɛ mɔɔ ɔ nee ɔ mediema mbelazinli nyianle la anwo edwɛkɛ kɛ: “Yɛ mgbanyima ne mɔ kpɔla yɛ siane biala. Bɛbiza yɛ agbɔkɛ nu, gyima mɔɔ yɛyɛ yɛnea yɛ nwo, nee ninyɛne mɔɔ gyegye yɛ la. Bɛvile ahonle nu a bɛyɛle a. Bɛba yɛ sua nu amaa bɛanwu ninyɛne mɔɔ yɛhyia nwo la.” Mgbanyima zɛhae mɔ di Onɛsefɔlɛse neazo ne anzi. Ɛnee ɔwɔ kɛ ɔnea ye abusua ne, noko eza ɔboale Pɔɔlo.—2 Tem. 1:18.\n11. Adekpakyelɛ titilema gyima a le boni?\n11 Dahuu ɛzonlenlɛ gyima ne foa bieko a le adekpakyelɛ titile. Bɛ nuhua dɔɔnwo fa dɔnehwele 130 di daselɛ siane biala. Eza bɛyɛ gyima ngakyile wɔ asafo ne anu. Kɛmɔ bɛnlɛ mekɛ bɛnyɛ gyima gyɛne la ati, ɔfese ne maa bɛ ezukoa ekyi siane biala. Ezukoa ɛhye boa adekpakyelɛ titilema maa bɛdi bɛ ngyianlɛ nwo gyima amaa bɛava bɛ mekɛ ne dɔɔnwo bɛabɔ edwɛkpa ne nolo.\n12. Kɛzi mgbanyima nee awie mɔ bahola aboa adekpakyelɛ titilema ɛ?\n12 Duzu a yɛbahola yɛayɛ yɛaboa adekpakyelɛ titilema a? Asafo nu kpanyinli ko mɔɔ yɛ gyima wɔ yɛ ɔfese ne mɔ ko anu na ɔ nee adekpakyelɛ titilema dɔɔnwo ɛli ngitanwo la ka kɛ: “Ɔwɔ kɛ mgbanyima nee bɛ di adwelie, nwu tɛnlabelɛ mɔɔ bɛwɔ nu, nee kɛzi bɛbaboa bɛ la. Mediema bie mɔ suzu kɛ ɔluakɛ bɛmaa bɛ ezukoa ekyi siane biala la ati, asafo nea bɛ, noko bɛbahola bɛaboa bɛ wɔ ndenle ngakyile zo.” Adekpakyelɛ titilema anye die mediema mɔɔ nee bɛ kɔ daselɛlilɛ la anwo kɛ dahuu adekpakyelɛma la. Ɛbahola ɛ nee bɛ ayɛ gyima ɔ?\nKƐZI BƐBOA NEAVOLƐ ADENDUVOMA LA\n13, 14. (a) Duzu a ɔwɔ kɛ yɛkakye ye wɔ maangyeba zo neavolɛma nee bɛ ye mɔ anwo a? (b) Duzu a ɛbahola wɔayɛ wɔaboa bɛ a?\n13 Maangyebakyi zo neavolɛma nee bɛ ye mɔ lɛ anwubielɛ dɔɔnwo nee diedi kpole yemɔti bɛmaa yɛ anwosesebɛ. Noko ɔnle kɛ yɛ rɛle fi kɛ bɛdabɛ noko bɛhyia anwosesebɛmanlɛ. Eza bɛhyia mediema mɔɔ bɛ nee bɛ bɛahɔ daselɛlilɛ la. Saa yɛfɛlɛ bɛ yɛ nee bɛ di adwelie nee nwɔhoa anzɛɛ yɛ ninyɛne gyɛne a, bɛ nye die. Saa bɛ nwo to bɛ anzɛɛ bɛto bɛ asopiti a, yɛbahola yɛahɔkpɔla bɛ na yɛali bɛ ngyianlɛ bie mɔ anwo gyima. Luku mɔɔ ɛnee le ‘ayileyɛlɛnli kulovolɛ’ la, lile Pɔɔlo nee menli mɔɔ kpɔlɔkpɔla asafo la bie mɔ ngyianlɛ nwo gyima.—Kɔl. 4:14; Gyi. 20:5–21:18.\n14 Neavolɛ adenduvoma nee bɛ ye mɔ hyia agɔnwolɛma mɔɔ maa anwosesebɛ na bɛlɛ ɛlɔlɛ la. Maangyebakyi zo neavolɛ bie hɛlɛle kɛ: “Me gɔnwo mɔ ze mekɛ mɔɔ mehyia anwosesebɛmanlɛ la. Bɛbiza me bɛmaa meka mɔɔ ɔgyegye me la. Bɛboa me kpalɛ ɔluakɛ bɛtie me.” Maangyebakyi zo neavolɛma anye die kɛ mediema kulo bɛ edwɛkɛ na bɛfa bɛ agɔnwolɛ la.\nBƐBOA MEDIEMA MƆƆ SONLE BƐTƐLE LA\n15, 16. Duzu ati a mediema mɔɔ sonle wɔ Bɛtɛle nee Nyianu Asalo la gyima ne hyia ɛ, na kɛzi yɛbahola yɛaboa bɛ ɛ?\n15 Menli mɔɔ sonle wɔ Bɛtɛle nee Nyianu Asalo la yɛ gyima ɛsesebɛ boa edwɛkpahanlɛ gyima ne. Saa Bɛtɛlema wɔ wɔ asafo anzɛɛ maangyebakyi ne anu a, kɛzi ɛbahakye bɛ ɛ?\n16 Saa bɛkɔ Bɛtɛle ɛkɛ ne ala a, bɛ nwo dɔ sua nu. Saa Bɛtɛlema mɔɔ ɛha la nee bɛ asafo ne anu amra fa menli mɔɔ ba Bɛtɛle fofolɛ la agɔnwolɛ na bɛnwu bɛ boɛ a, bɛ nye die. (Maake 10:29, 30) Bɛ Bɛtɛle gyima ne maa bɛnyia adenle bɛkɔ debiezukoalɛ nee daselɛlilɛ dapɛne biala. Noko ɔyɛ a Bɛtɛlema yɛ gyima ngakyile boka bɛ gyima ne anwo. Ɔbayɛ kpalɛ kɛ asafo ne anu amra bɛade bɛ ngyehyɛleɛ ne abo na bɛahile kɛ bɛ nye sɔ gyima mɔɔ Bɛtɛlema yɛ la.—Bɛgenga 1 Tɛsalonaekama 2:9.\nBƐBOA DAHUU AZONVOLƐ MƆƆ BƐWƆ MAANLE GYƐNE ZO LA\n17, 18. Duzu gyima a dahuu azonvolɛ mɔɔ sonle wɔ maanle gyɛne zo la yɛ a?\n17 Dahuu azonvolɛ bie mɔ kola nyia gyimalilɛ wɔ maanle gyɛne zo. Bɛsukoa aleɛ fofolɛ ɛlilɛ, aneɛ, amaamuo, nee ɛbɛlabɔlɛ fofolɛ. Gyima boni mɔ a dahuu azonvolɛ yɛ ye wɔ maanle gyɛne zo a?\n18 Bie mɔ le edwɛkpatɛlɛvolɛma yemɔti bɛfa bɛ mekɛ ne dɔɔnwo bɛkɔ daselɛlilɛ. Bɛle nolobɔlɛma nee kilehilevolɛma mɔɔ bɛbe kpalɛ, na bɛ nee bɛ asafo ne anu amra kyɛ bɛ anwubielɛ. Ɔfese ne maa edwɛkpatɛlɛvolɛma dabelɛ nee ezukoa ekyi bɛfa bɛdi bɛ ngyianlɛ nwo gyima. Bie mɔ sonle wɔ manle gyɛne zo Bɛtɛle anzɛɛ bɛboa bɛsisi Bɛtɛle azua, ɔfese mɔɔ bɛkile edwɛkɛ bo wɔ ɛkɛ, Nyianu Asalo, anzɛɛ Belemgbunlililɛ Asalo. Ɔfese ne anzɛɛ mediema mɔɔ wɔ ɛkɛ la maa bɛ aleɛ nee dabelɛ. Mediema ɛhye mɔ le kɛ Bɛtɛlema la, bɛkɔ debiezukoalɛ nee daselɛlilɛ dahuu. Bɛboa asafo mɔɔ bɛkɛhɔ nu la kpalɛ.\n19. Duzu a ɛbahola wɔayɛ wɔaboa dahuu azonvolɛ mɔɔ ɛra wɔ maanle nu la ɛ?\n19 Kɛzi ɛbahola wɔaboa dahuu azonvolɛ mɔɔ bɛra wɔ maanle nu la ɛ? Kakye kɛ saa bɛba fofolɛ a, tɛ aleɛ mɔɔ wɔ maanle ne anu la amuala a bɛkola ye di a. Ɛhye ati saa ɛkpondɛ kɛ bɛbadi aleɛ wɔ wɔ sua nu a, ɛbahola wɔabiza bɛ saa bɛkulo kɛ bɛdi aleɛ fofolɛ bie bɛnea anzɛɛ bɛkulo debie ngakyile bie a. Saa bɛlɛsukoa wɔ maanle ne anu aneɛ nee amaamuo a, bɛnrɛnwu ye ɛkɛ ne ala. Yemɔti ɔwɔ kɛ yɛnyia bɛ nwo abotane na yɛboa bɛ. Bɛkulo kɛ bɛsukoa!\n20. Kɛzi yɛbahola yɛaboa dahuu azonvolɛ nee bɛ awovolɛ ɛ?\n20 Mekɛ ɛlɛkɔ la, dahuu azonvolɛ mɔɔ ɛmbikye bɛ sua zo la dwenle kɛzi bɛbahola bɛanlea bɛ awovolɛ mɔɔ ɛyɛ mgbanyinli la anwo. Awovolɛ mɔɔ bɛle Alasevolɛ la kulo kɛ bɛ mra toa zo yɛ dahuu ɛzonlenlɛ gyima ne. (3 Dwɔn 4) Nɔhalɛ, dahuu azonvolɛ yɛ mɔɔ bɛbahola la bɛkɔkpɔla bɛ awovolɛ na bɛnea bɛ. Noko mediema mɔɔ bikye awovolɛ ɛhye mɔ la bɛahola aboa bɛ. Saa awovolɛ ne mɔ hyia debie a, bɛbahola bɛaboa bɛ. Ɔnle kɛ yɛ rɛle fi kɛ dahuu azonvolɛ yɛ gyima ɛsesebɛ boa daselɛlilɛ gyima ne mɔɔ nwolɛ hyia tɛla gyima biala wɔ azɛlɛ ye azo ɛnɛ la. (Mat. 28:19, 20) Ɛbahola wɔahakye dahuu azonvolɛ ɔlua bɛ awovolɛ mɔɔ ɛbaboa bɛ la azo ɔ?\n21. Kɛzi menli mɔɔ le dahuu azonvolɛ la te nganeɛ wɔ moalɛ nee anwosesebɛ mɔɔ awie mɔ fa maa bɛ la anwo ɛ?\n21 Menli dɔɔnwo yɛ gyima ɛsesebɛ ɔluakɛ bɛkpondɛ kɛ bɛnyia bɛ nwo. Noko menli mɔɔ yɛ dahuu ɛzonlenlɛ gyima ne la yɛ gyima ɛsesebɛ ɔluakɛ bɛkulo kɛ bɛsonle Gyihova kpalɛ na bɛboa awie mɔ. Yemɔti, bɛ nye sɔ moalɛ biala mɔɔ awie kɛva kɛmaa bɛ la. Adiema raalɛ bie mɔɔ le dahuu sonvolɛ na yezonle maanle gyɛne zo la hanle kɛ: “Kɛlata sikalɛ bɔbɔ mɔɔ bɛbahɛlɛ bɛamaa wɔ la maa ɛnwu ye kɛ menli dwenle ɛ nwo na bɛ nye die mɔɔ ɛlɛyɛ la anwo.”\n22. Kɛzi ɛbu dahuu ɛzonlenlɛ gyima ne ɛ?\n22 Menli mɔɔ ɛlɛyɛ dahuu ɛzonlenlɛ gyima ne la ɛkpa gyima mɔɔ maa bɛ nye die na bɛ kunlu dwo bɛ nwo la. Ɔtɛla ɛbɛlabɔlɛ biala mɔɔ wɔ azɛlɛ ye azo ɛnɛ la. Dahuu azonvolɛ bahola azukoa subane nee ninyɛne ngakyile mɔɔ ɔbaboa bɛ kɛkala nee mekɛ mɔɔ bɛwɔ ewiade fofolɛ ne anu la. Ɔnrɛhyɛ Gyihova azonvolɛ kɔsɔɔti bayɛ gyima mɔɔ maa bɛ kunlu dwo bɛ nwo dahuu la. Bɛmaa yɛhakye kɛzi menli mɔɔ ɛlɛyɛ dahuu ɛzonlenlɛ gyima ne la ‘nɔhalɛlilɛ nee bɛ ɛhulolɛ maa bɛyɛ gyima ɛsesebɛ dahuu la.’—1 Tɛs. 1:3.\nDahuu Ɛzonlenlɛ Gyima Ne Afoa Ngakyile\nDahuu adekpakyelɛma ta fa dɔnehwele 70 di daselɛ siane biala. Bie mɔ sonle wɔ asafo mɔɔ hyia moalɛ la anu.\nAdekpakyelɛ titilema fa dɔnehwele 130 di daselɛ siane biala. Bɛta bɛye bɛ bɛkɔ asafo mɔɔ hyia moalɛ kpole la anu.\nMaangyebakyi Zo Neavolɛma kpɔlɔkpɔla asafo ngakyile na bɛboa bɛ wɔ daselɛlilɛ gyima ne anwo nee ndenle ngakyile zo.\nBɛtɛle abusua ne anu amra yɛ gyima wɔ Bɛtɛle anzɛɛ edwɛkɛ bo ɛhilelɛ ɔfese. Bɛmaa mediema mɔɔ wɔ bɛ azɛlɛsinli ne anu la nyia mbuluku nee ɛzonlenlɛ gyima ne anwo adehilelɛ.\nEdwɛkpatɛlɛvolɛma ta yɛ gyima wɔ maanle gyɛne zo. Edwɛkpatɛlɛvolɛma dɔɔnwo fa dɔnehwele 130 di daselɛ siane biala.\nMaanle maanle avinli azonvolɛ boa maa bɛsi Bɛtɛle, edwɛkɛ bo ɛhilelɛ ɔfese, Nyianu Asalo, nee Belemgbunlililɛ Asalo wɔ awie mɔ maanle zo.\nBelemgbunlililɛ Asalo ɛsisilɛ azonvolɛ boa maa bɛsisi Belemgbunlililɛ Asalo nee azua ngakyile wɔ bɛ maanle nu.\nƐlɛmaa ‘Ɛ Nye Abolo Ɔ’?\nƐdie Ɛto Nu Kɛ Wɔnwu Nɔhalɛ Ne Ɔ? Duzu Ati Ɔ?\nBɛzonle Nyamenle Nɔhalɛ Nu Ɔnva Nwo Kɛ Bɛbanwu “Amaneɛ Dɔɔnwo” La\nAwovolɛ—Bɛva Gyihova Ngyinlazo Bɛtete Bɛ Mra\nBɛbadu Ewule, Kpɔvolɛ Mɔɔ Li Amozi La Bɛagua\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ September 2014\nƐZINZALƐ ARANE—DEBIEZUKOALƐ ƐDEƐ September 2014


Sɔlɔmɔn Edwɛne 3 | Yintanɛte Zo Baebolo | Ewiade Fofolɛ Ngilebɛbo\nSɔlɔmɔn Edwɛne 3:1-11\n‘Nɔɔzo, memkpondɛle me kulovolɛ ne’ (1)\nZayɔn mraalɛ (6-11)\nSɔlɔmɔn ɛlɔnwɔnedolɛ nwo edwɛkɛ\n3 “Nɔɔzo mɔɔ mela me ɛkpa ne azo la,Memkpondɛle me* kulovolɛ ne.+ Memkpondɛle ye, noko meannwu ye.+ 2 Mebadwazo mealuolua sua ne azo;Awɔdenle ne mɔ nee gua ne azo,Meakpondɛ me* kulovolɛ ne. Memkpondɛle ye, noko meannwu ye. 3 Sinzavolɛma mɔɔ luolua sua ne azo la nwunle me.+ ‘Bɛnwu me* kulovolɛ ne ɔ?’ 4 Menzenle bɛ nwo ala laYɛɛ menwunle me* kulovolɛ ne a. Menzɔle ye nu, meammaa yeangɔKɔkpula kɛ me nee ye hɔle me mame sua nu,+Na yɛwolole ahenle mɔɔ nrenzɛle me la suakunlu. 5 O Gyɛlusalɛm mraalɛ, mefa ɛbɔ nu ahɛtɛboɛ nee weɛlɛ mbelɛMeaha ndane meado bɛ nwo kɛ: Bɛmmatwe me adwenle bɛkɔ ɛhulolɛ zo kɔkpula kɛ ye mekɛ kɛdwu.”+ 6 “Duzu a le deɛ ɛhye mɔɔ vi fienemgbole ne anu ɛlɛba kɛ esike mungumungu,Mɔɔ alufuanlɛ nee ɛyɛlɛvuanlɛ,Yɛɛ gualilɛnli pawoda evuanlɛ ngakyile ɛyɛ ye mukumuku la?”+ 7 “Nea! Sɔlɔmɔn apɛka ne ɔ. Mrenyia katakyiema abulasia ɛbɔ ye ɛyia,Yizilayɛ mrenyia katakyiema,+ 8 Bɛ muala bɛdedɛ konle dadeɛ,Bɛtete bɛ muala wɔ konle nu,Dadeɛ zia ko biala anwoKɛ bɛfa bɛaho bɛatia debie ɛzulolɛ biala mɔɔ bazi nɔɔzo la.” 9 “Belemgbunli Sɔlɔmɔn apɛka neMɔɔ ɔvale Lɛbanɔn mbaka ɔyɛle ɔmaanle ɔ nwo la ɔ.+ 10 Ɔvale dwɛtɛ fufule a ɔyɛle ye mpila ne mɔ a,Ɛleka mɔɔ ɔfa ɔ nzi ɔkisa la le nvutuke. Ɛleka mɔɔ ɔtɛnla la le ɛdanlɛ kɔkɔlɛ nee buluwu afonla;Yɛɛ Gyɛlusalɛm mraalɛZieziele ɔ kunlu ne kɛnlɛma.” 11 “O Zayɔn mraalɛ, bɛvinde,Bɛhɔnlea Belemgbunli SɔlɔmɔnMɔɔ zo atɔfolɛ abotile ne mɔɔ ye mame yɛle maanle ye+Wɔ kenle mɔɔ ɔgyale ɔ ye,Wɔ kenle mɔɔ ɔ nye liele la.”\nSɔlɔmɔn Edwɛne 3


KENGA YE WƆ Afrikaans Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Garifuna Georgian German Giliki Greenlandic Haitian Creole Hiligaynon Hungarian Igbo Iloko Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malay Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Turkish Ukrainian Urdu Vietnamese\n“Subane mɔɔ yɛhilele yɛhilele bɛdabɛ mɔɔ bɛliele bɛlile la le bɔkɔbɔkɔ, ɔle fɔɔnwo mɔɔ evinli biala ɛnle nwo a.”—1 TƐS. 2:10.\nDuzu a yɛbahola yɛazukoa yɛavi kɛzi Dɛlaela, Abesalɛm, nee Dwudase Yesekaleɔto yele awie mɔ manle la anu a?\nKɛzi yɛkola yɛsukoa Dwɔnatan nee Pita nɔhalɛlilɛ ne ɛ?\nKɛ ɔkɛyɛ na yɛahɔ zo yɛali nɔhalɛ yɛamaa yɛ agyalɛ bokavolɛ nee Gyihova ɛ?\n1-3. (a) Sɛkɛlɛneɛ boni a kile kɛ yɛwɔ awieleɛ mekɛ ne anu a? Duzu a ɛhye kile a? (b) Kpuyia nsa boni a yɛbabua a?\nSUBANE boni a Dɛlaela, Abesalɛm, nee Dwudase Yesekaleɔto lale ye ali a? Bɛanli nɔhalɛ. Dɛlaela anli nɔhalɛ ammaa nrenya mɔɔ ɛnee kulo ye la, Ndɛnebuavolɛ Samesɛn. Abesalɛm anli nɔhalɛ ammaa ɔ ze, Belemgbunli Devidi. Yɛɛ Dwudase anli nɔhalɛ ammaa ɔ Menle, Kelaese Gyisɛse. Bɛ nuhua ko biala nyɛleɛ ɛtane ne vale ngyegyelɛ dɔɔnwo rale awie mɔ anwo zo! Duzu ati a ɔwɔ kɛ ɛhye anwo kyia yɛ a?\n2 Buluku kɛlɛvolɛ ko ka kɛ awie mɔ mɔɔ bɛye bɛ bɛmaa la a le alesama sinlidɔlɛ kpole kpalɛ ɛnɛ a. Ɔnle kɛ ɛhye si yɛ nwo. Mekɛ mɔɔ Gyisɛse ɛlɛka ninyɛne mɔɔ bazi ahile kɛ “ewiade ɛhye ɛlɛba awieleɛ” anwo edwɛkɛ la, ɔhanle kɛ menli dɔɔnwo bɛaye “bɛ nwo ngoko ngoko bɛamaa.” (Mat. 24:3, 10) Awie mɔɔ bɛye ye bɛamaa la kile kɛ bɛmaa ye agbɔvolɛ asa aha ye ɔlua nɔhalɛ mɔɔ bɛnrɛli bɛnrɛmaa ye la azo. Kɛmɔ Pɔɔlo hanle la, nɔhalɛ mɔɔ menli ɛnli la kile kɛ yɛwɔ “awieleɛ mekɛ ne anu.” Ɔhanle kɛ bɛnrɛli nɔhalɛ “bɛbaye bɛ gɔnwo mɔ bamaa.” (2 Tem. 3:1, 2, 4) Menli mɔɔ kɛlɛ mbuluku nee sini nu edwɛkɛ la ta kɛlɛ nɔhalɛ mɔɔ menli ɛnli la anwo edwɛkɛ bɛmaa ɔyɛ kɛ asɛɛ ɔle anyelielɛ anzɛɛ ɛhulolɛ debie la. Noko mbuluku ne sini ɛnga nɔhalɛ ne ɛngile yɛ. Nɔhalɛ mɔɔ bɛnli nee awie mɔ mɔɔ bɛye bɛ bɛmaa la maa menli di nyane wɔ ɛbɛlabɔlɛ nu. Nyɛleɛ ɛhye mɔ kile kɛ kɛkala yɛwɔ awieleɛ mekɛ ne anu!\n3 Duzu a yɛbahola yɛazukoa yɛavi Baebolo ne anu wɔ tete amra mɔɔ anli nɔhalɛ la anwo a? Menli mɔɔ lile nɔhalɛ manle awie mɔ la anwo neazo boni a yɛbahola yɛazukoa a? Nwane a ɔwɔ kɛ yɛsika yɛ bo kɛ yɛbali nɔhalɛ yɛamaa ye a? Bɛmaa yɛkpondɛ mualɛ ne mɔ.\nTETE NEAZO MƆƆ LE KƆKƆBƆLƐ MAA YƐ\n4. Kɛzi Dɛlaela yele Samesɛn manle ɛ? Duzu ati a ɛnee ɛhye le ɛtane kpole ɛ?\n4 Neazo mɔɔ lumua la a le Dɛlaela adalɛ mɔɔ ɛnee Ndɛnebuavolɛ Samesɛn kulo ye la. Ɛnee Samesɛn kulo kɛ ɔdi Nyamenle menli ne anyunlu ɔko ɔtia Filisitiama. Bie a Filisitia mgbanyima ne mɔ anu nnu nwunle kɛ tɛ ɛhulolɛ kpalɛ a Dɛlaela lɛ maa Samesɛn a. Bɛmanle ye ezukoa dɔɔnwo kɛ ɔkpondɛ debie mɔɔ maa ɔ nwo yɛ se zɔhane la amaa bɛahola bɛahu ye. Dɛlaela anyebolo liele bɛ ninyɛne ne. Ɔbɔle mɔdenle fane nsa kɛ ɔkɛnwu debie mɔɔ maa Samesɛn anwo yɛ se la noko yeanyɛ boɛ. Ɔhɔle zolɛ “ɔbizale ye alehyenlɛ biala.” Akee ɔyɛle Samesɛn “abodelɛ mɔɔ ɛnee ɔ kunlu a anrɛɛ yewu bɔbɔ.” Yemɔti, ɔhanle ɔhilele ye kɛ dadeɛ dɛma ɛtɛkanle ɔ ti enrinli ɛlɛ, na kenle mɔɔ dadeɛ dɛma kɛha ɔ ti enrinli la, ye anwosesebɛ ne kɛvi ye nu. * Mekɛ mɔɔ Dɛlaela nwunle nɔhalɛ ne mɔɔ vea la, ɔmanle Samesɛn lafele ɔ gyakɛ azo na ɔmanle awie kpale ɔ ti enrinli ne. Akee ɔyele ye ɔmanle ye agbɔvolɛ ɔmanle bɛyɛle ye kɛmɔ bɛkulo la. (Maa. 16:4, 5, 15-21) Mɔɔ ɔyɛle la le ɛtane kpole! Kɛmɔ Dɛlaela le anyebolo la ati, ɔyele awie mɔɔ ɛnee kulo ye la ɔmanle.\n5. (a) Adenle boni azo a Abesalɛm anli nɔhalɛ ammaa Devidi a? Duzu a ɛhye maa yɛnwu ye wɔ Abesalɛm anwo a? (b) Kɛzi Devidi dele nganeɛ wɔ ɛyelɛ mɔɔ Ahetɔfɛle yele ye manle la anwo ɛ?\n5 Neazo bieko a le Abesalɛm mɔɔ anli nɔhalɛ la. Ɛnee Abesalɛm kulo tumililɛ. Abesalɛm bɔle mɔdenle kɛ ɔdie ebia ne yeavi ɔ ze Devidi asa nu na ɔdaye mumua ne yeayɛ belemgbunli. Debie mɔɔ Abesalɛm lumuale yɛle la a le kɛ ɔmanle “Yizilayɛma kɔsɔɔti hulole [ye] edwɛkɛ.” Ɔyɛle ɔ nwo kɛ asɛɛ ɔkulo menli ne edwɛkɛ na ɔbɔle bɛ ɛwɔkɛ mɔɔ ɛnle nɔhalɛ. Saa awie bikye ye a ɔyɛ ye atuu na ɔfo ɔ nloa anwo kɛ asɛɛ ɔkulo menli ne edwɛkɛ na ɔdwenle bɛ nwo la. (2 Sam. 15:2-6) Abesalɛm holale manle Ahetɔfɛle mɔɔ ɛnee Devidi die ye di bɔbɔ la yele Devidi manle na ɔrabokale atuadelɛma ne anwo. (2 Sam. 15:31) Devidi hɛlɛle kɛzi ɛyelɛ mɔɔ bɛyele ye bɛmanle la gyegyele ye la wɔ Edwɛndolɛ 3 nee 55 ne anu. (Edw. 3:1-8; bɛgenga Edwɛndolɛ 55:12-14.) Abesalɛm nyianle belemgbunli mɔɔ Gyihova ɛkpa ye la anwo adwenle ɛtane. Nɔhalɛ ɛhye mɔɔ yeanli la hilele kɛ ɔmbu adenle mɔɔ Nyamenle lɛ kpa awie mɔɔ ɔwɔ kɛ yɛ belemgbunli la. (1 Edk. 28:5) Abesalɛm atuadelɛ ne andwu ɛleka biala, Devidi hɔle zo lile tumi kɛ belemgbunli mɔɔ Gyihova ɛkpokpa ye la.\n6. Kɛzi Dwudase yele Gyisɛse manle ɛ? Kɛzi bɛfa duma Dwudase bɛdi gyima ɛnɛ ɛ?\n6 Akee dwenle mɔɔ Dwudase Yesekaleɔto maamɔvo yɛle Kelaese la anwo nea. Mekɛ mɔɔ Gyisɛse nee ye ɛzoanvolɛ 12 ne ɛlɛdi Akpabɛnwo ɛvoyia mɔɔ li awieleɛ la, ɔzele bɛ kɛ: “Nɔhalɛ, meka meahile bɛ, bɛ nuhua ko baye me amaa.” (Mat. 26:21) Nzinlii mɔɔ ɛnee bɛwɔ Gɛtesɛmani tola ne anu wɔ nɔe ne la, Gyisɛse hanle hilele Pita, Gyemise, nee Dwɔn kɛ: “Bɛnlea, ahenle mɔɔ ɛye me ɛmaa la ɛne!” Zɔhane mekɛ ne ala, Dwudase nee ɛlɔne ne hɔle tola ne anu, “ɔhɔle Gyisɛse anwo ɛkɛ ne na ɔzele kɛ, ‘Kilehilevolɛ, [anzondwolɛ] ɛha wɔ.’ Na ɔvole ɔ nloa anwo.” (Mat. 26:46-50; Luku 22:47, 52) Dwudase yele “sonla mɔɔ ɛnze nwolɛ bie la” manle wɔ mekɛ mɔɔ ɔvale Gyisɛse ɔmanle menli mɔɔ ɛnee kpondɛ kɛ bɛku ye la. Dwudase yele Gyisɛse manle liele ɛzɛ? Dwɛtɛ fufule 30 pɛ! (Mat. 27:3-5) Ɔvi zɔhane mekɛ ne, menli fa duma Dwudase ne fɛlɛ awie mɔɔ le maamɔvo, titile awie mɔɔ ye ɔ gɔnwo ma la.\n7. Duzu a yɛzukoa yɛvi (a) Abesalɛm nee Dwudase yɛɛ (b) Dɛlaela ɛbɛlabɔlɛ nu a?\n7 Duzu a yɛzukoa yɛvi kɔkɔbɔlɛ nwo neazo ɛhye mɔ anu a? Abesalɛm nee Dwudase wule anyiemgba ewule ɔluakɛ bɛanli nɔhalɛ bɛamaa menli mɔɔ ɛnee Gyihova ɛkpokpa bɛ la. (2 Sam. 18:9, 14-17; Gyi. 1:18-20) Mekɛ biala mɔɔ menli kɛde Dɛlaela duma la, mɔɔ ba bɛ adwenle nu la a le nɔhalɛ mɔɔ yɛanli nee ye adalɛ ɛhulolɛ ne. (Edw. 119:158) Ɔhyia kɛ yɛkoati anyebolo anzɛɛ ɛhulolɛ biala mɔɔ yɛlɛ kɛ yɛkpondɛ tumi, mɔɔ bamaa yɛ nee Gyihova agɔnwolɛvalɛ ne azɛkye la! Ɛhye mɔ le ɛzukoalɛdeɛ kpalɛ mɔɔ baboa yɛ yeamaa yɛahoati debie biala mɔɔ ɛnrɛmaa yɛnrɛli nɔhalɛ la.\nBƐZUKOA MENLI MƆƆ LILE NƆHALƐ LA\n8, 9. (a) Duzu ati a Dwɔnatan bɔle ɛwɔkɛ kɛ ɔbali nɔhalɛ yeamaa Devidi ɛ? (b) Kɛ ɔkɛyɛ na yɛazukoa Dwɔnatan ɛ?\n8 Eza Baebolo ne ka menli dɔɔnwo mɔɔ lile nɔhalɛ la anwo edwɛkɛ. Yɛbazuzu mɔɔ yɛbahola yɛazukoa yɛavi bɛ nuhua nwiɔ ɛkɛ la anwo. Yɛbava nrenya bie mɔɔ lile nɔhalɛ manle Devidi la yɛabɔ ɔ bo. Bie a anrɛɛ Dwɔnatan mɔɔ le Belemgbunli Sɔɔlo ara kpanyinli la a bayɛ Yizilayɛ belemgbunli mɔɔ tɔ zo nwiɔ a. Noko Gyihova kpale Devidi. Dwɔnatan liele Nyamenle kpɔkɛzilɛ ne dole nu. Yeandwe Devidi anwo nungule. Emomu, “ɛnee [Dwɔnatan kulo] Devidi kɛ ɔdaye ɔ nwo la.” Dwɔnatan bɔle ɛwɔkɛ kɛ ɔbali nɔhalɛ yeamaa ye. Ɔlile Devidi eni kɛ belemgbunli, na ɔvale ye adɛladeɛ, konle dadeɛ, ɛda, nee ye akyeso ɔmanle ye. (1 Sam. 18:1-4) Dwɔnatan yɛle mɔɔ ɔbahola ye yɛ la ɔvale ɔboale Devidi. Ɔvale ye ngoane bɔbɔ ɔdole esiane nu ɔbɔle Devidi anwo bane wɔ Sɔɔlo asa nu. Dwɔnatan lile nɔhalɛ manle Devidi na ɔzele ye kɛ: “Ɛbali Yizilayɛ belemgbunli na medame noko meadɛnla ɛ sa fema zo.” (1 Sam. 20:30-34; 23:16, 17) Ɔnyɛ nwanwane kɛ mɔɔ Dwɔnatan wule la, Devidi dole edwɛne lale ye alɔbɔlɛlilɛ nee ye ɛlɔlɛ ali la.—2 Sam. 1:17, 26.\n9 Ɛnee Dwɔnatan ze ahenle mɔɔ ɔwɔ kɛ ɔdi nɔhalɛ ɔmaa ye la. Ɔlile nɔhalɛ bɔkɔɔ ɔmanle Gyihova, anwuma nee aze Tumivolɛ ne, na ɔboale Devidi mɔɔ ɛnee Nyamenle ɛkpokpa ye la. Zɔhane ala a ɔwɔ kɛ yɛyɛ ye ɛnɛ a. Saa yɛtɛnyianle nwolɛ adenle titile bie wɔ asafo ne anu bɔbɔ a, ɔwɔ kɛ yɛboa mediema mɔɔ bɛkpa bɛ kɛ bɛli asafo ne anyunlu la.—1 Tɛs. 5:12, 13; Hib. 13:17, 24.\n10, 11. (a) Duzu ati a Pita nee Gyisɛse luale dahuu na ɔlile nɔhalɛ ɔmanle ye ɛ? (b) Kɛ ɔkɛyɛ na yɛazukoa Pita ɛ? Duzu a ɔwɔ kɛ ɛhye boa yɛ maa yɛyɛ a?\n10 Awie bieko mɔɔ yɛle neazo kpalɛ mɔɔ yɛbahola yɛazukoa ye la a le ɛzoanvolɛ Pita mɔɔ bɔle ɛwɔkɛ kɛ ɔbali nɔhalɛ yeamaa Gyisɛse la. Kelaese yɛle ndonwo mɔɔ bamaa ye ɛdoavolɛ ne mɔ ade kɛzi ɔhyia kɛ bɛnyia diedi wɔ ɔ nwo nane ne nee ye mogya ne mɔɔ ɔnrɛhyɛ na yeava yeabɔ afɔle anu la. Ɛnee ndonwo ne le sɛkɛlɛneɛ adenle zo, noko ɛdoavolɛ ne mɔ dɔɔnwo ande ɔ bo, yemɔti bɛandoa ye bieko. (Dwɔn 6:53-60, 66) Zɔhane ati, Gyisɛse bizale ɛzoanvolɛ 12 ne kɛ: “Na bɛdabɛ noko ɛ bɛkɛhulo kɛ bɛkɛhɔ ɔ?” Pita buale kɛ: “Awulae, nwane ɛkɛ a yɛkɔ a? Wɔmɔ a ɛlɛ edwɛkɛ mɔɔ maa ngoane mɔɔ ɛnlɛ awieleɛ a. Kɛkala yɛlie yɛli, na yɛze kɛ wɔmɔ a ɛle Nwuanzanwuanza Ko ne mɔɔ vi Nyamenle ɛkɛ ɛra a.” (Dwɔn 6:67-69) Asoo ɛhye kile kɛ Pita dele debie biala mɔɔ Gyisɛse hanle vanenle afɔle mɔɔ ɛnee ɔbabɔ la abo ɔ? Kyɛkyɛ. Noko Pita zile kpɔkɛ kɛ ɔbali nɔhalɛ yeamaa Gyisɛse, Nyamenle Ara ne mɔɔ yekpokpa ye la.\n11 Pita annyia adwenle kɛ bie a Gyisɛse ɛvo na nzinlii ɔbanwu ye na Yeahakyi edwɛkɛ ne mɔɔ Ɔhanle la. Ɛnee Pita bɛlɛ ɔ nwo aze, na ɛnee ɔze kɛ Gyisɛse lɛ “edwɛkɛ mɔɔ maa ngoane mɔɔ ɛnlɛ awieleɛ.” Zɔhane ala ɔde ye ɛnɛ a. Saa yɛkenga debie wɔ Asafo mbuluku mɔɔ vi “sonvolɛ mɔɔ di nɔhalɛ na ɔle nrɛlɛbɛvolɛ la” ɛkɛ na yɛnde ɔ bo anzɛɛ ɔle ngakyile ɔfi kɛzi yɛ adwenle se yɛ la anwo a, kɛzi yɛyɛ yɛ nyɛleɛ ɛ? Ɔnle kɛ yɛkendɛ kɛ bɛbayɛ nzenzaleɛ mɔɔ nee yɛ adwenle ɛdeɛ ne yia la. Emomu, ɔwɔ kɛ yɛbɔ mɔdenle kpalɛ kɛ yɛbade ɔ bo.—Bɛgenga Luku 12:42.\nDI NƆHALƐ MAA WƆ AGYALƐ NU BOKAVOLƐ\n12, 13. Duzu ati a bie mɔ ɛnli nɔhalɛ ɛmmaa bɛ agyalɛ nu bokavolɛ ɛ? Kɛmɔti a ɛhye ɛnvane ɛvolɛ mɔɔ awie ɛli la anwo ɛ?\n12 Saa bɛye awie bɛmaa wɔ adenle biala anu a ɔle atisesebɛ nyɛleɛ. Ɔnle kɛ bɛmaa nyɛleɛ zɛhae sɛkye anzondwolɛ nee koyɛlɛ mɔɔ wɔ Keleseɛne mbusua avinli nee asafo ne anu la. Akee bɛmaa yɛnlea kɛzi yɛbamaa nɔhalɛ mɔɔ yɛdi yɛamaa yɛ agyalɛ nu bokavolɛ nee Nyamenle la anu ayɛ se la.\n13 Agyalɛzɛkyelɛ le nɔhalɛ mɔɔ bɛnli la anu ko mɔɔ yɛ nyane kpalɛ a. Ahenle mɔɔ ɛzɛkye agyalɛ ne la anli nɔhalɛ ammaa ye bokavolɛ ne, yeva ye adwenle nee ye ɛhulolɛ yemaa awie fofolɛ. Bokavolɛ ne mɔɔ bɛye ye bɛmaa la anwo yɛ ye koonwu arɛlevilɛ nu. Ye ɛbɛlabɔlɛ kakyi bɔkɔɔ kɛ asɛɛ bɛzi ɔ ti aze la. Kɛzi ɛhye kola to menli nwiɔ mɔɔ ɛnee bɛkulo bɛ nwo kɛ debie la ɛ? Ɛhye ta bɔ ɔ bo wɔ mekɛ mɔɔ bɛ nuhua biala ɛndwenle ɔ gɔnwo nganeɛdelɛ nwo bieko la. Abɔlɔba Gabriella Turnaturi kilehile nu kɛ saa agyalɛma ne angɔ zo anyɛ ninyɛne mɔɔ bamaa bɛ agɔnwolɛvalɛ ne anu ayɛ se dahuu la a, ɛhye bahola azi. Ɛhye bahola ado menli mɔɔ bɛyɛ mgbanyinli na bɛgya bɛhyɛ bɔbɔ la. Kɛ neazo la, nrenya bie mɔɔ ɛnyia ɛvolɛ 50 na yegya ɛvolɛ 25 la bɔle ɔ ye mɔɔ di nɔhalɛ la ewule amaa yeanyia adenle yeagya raalɛ fofolɛ. Bie mɔ ka kɛ ye ɛvolɛ ne ati mɔɔ ɔyɛle la le kpalɛ. Noko ɛvolɛ mɔɔ awie ɛli la ɛngile kɛ ɔwɔ kɛ ɔyɛ nyɛleɛ ɛhye. Ɔnle kpalɛ kɛ ɛkɛgyakyi wɔ bokavolɛ ɛkɛva awie fofolɛ. Ɔnle nɔhalɛlilɛ. *\n14. (a) Kɛzi Gyihova te nganeɛ wɔ menli mɔɔ ɛnli nɔhalɛ wɔ agyalɛ nu la anwo ɛ? (b) Duzu a Gyisɛse hanle wɔ nɔhalɛ mɔɔ bɛnli wɔ agyalɛ nu la anwo a?\n14 Kɛzi Gyihova te nganeɛ wɔ menli mɔɔ gyakyi bɛ bokavolɛ wɔ adenle mɔɔ ɛngyi Ngɛlɛlera ne azo la anwo ɛ? Yɛ Nyamenle ne kyi ewolebɔlɛ, na ɔtendɛ ɔtia menli mɔɔ sisi bɛ bokavolɛ na bɛkpo bɛ la ɛsesebɛ. (Bɛgenga Malakae 2:13-16.) Gyisɛse noko kyi nɔhalɛ mɔɔ bɛnli wɔ agyalɛ nu la kɛ ɔ Ze la. Ɔhilehilele kɛ awie ɛnrɛhola ɛnrɛkpo anzɛɛ ɛnrɛgyakyi ye bokavolɛ na ɔnrɛyɛ ɔ nwo kɛ asɛɛ ɛhwee ɛtɛsile la.—Bɛgenga Mateyu 19:3-6, 9.\n15. Kɛ ɔkɛyɛ na agyalɛma amaa nɔhalɛ mɔɔ bɛdi bɛmaa bɛ bokavolɛ la anu amia ɛ?\n15 Kɛ ɔkɛyɛ na menli mɔɔ ɛgya la ahɔ zo ali nɔhalɛ amaa bɛ bokavolɛ ɛ? Nyamenle Edwɛkɛ ne ka kɛ: “Maa ɛ nye ɛlie ɛ ye [anzɛɛ ɛ hu] mɔɔ ɛkɛgya ye wɔ mgbavolɛ nu la anwo” na, “Fa ɛ ye [anzɛɛ ɛ hu] ne mɔɔ ɛkulo ye la dielie ɛ nye.” (Mrɛ. 5:18; Nolo. 9:9) Mekɛ mɔɔ agyalɛma nwiɔ ne ɛlɛnyi la, ɔwɔ kɛ bɛyɛ mɔɔ bɛbahola la bɛmaa bɛ agɔnwolɛvalɛ ne anu mia, wɔ nwonane nu nee nganeɛdelɛ nu. Duzu a ɛhye kile a? Ɔwɔ kɛ agyalɛma bikye bɛ nwo ɔlua kpalɛyɛlɛ zo, bɛdi bɛ nwo ngyianlɛ nwo gyima, na bɛnyia mekɛ bɛmaa bɛ nwo. Ɔwɔ kɛ bɛbɔ mɔdenle bɛbɔ bɛ agyalɛ ne nee agɔnwolɛvalɛ mɔɔ bɛ nee Gyihova lɛ la anwo bane. Saa bɛbahola bɛayɛ ɛhye a, ɔwɔ kɛ agyalɛma ne bɔ nu sukoa Baebolo ne, bɔ nu kɔ daselɛlilɛ, bɔ nu sɛlɛ Gyihova nyilalɛ.\nBƐHƆ ZO BƐLI NƆHALƐ BƐMAA GYIHOVA\n16, 17. (a) Kɛzi bɛbahola bɛazɔ nɔhalɛ mɔɔ yɛdi yɛamaa Nyamenle wɔ abusua ne nee asafo ne anu la bɛanlea ɛ? (b) Neazo boni a kile kɛ saa yɛdi Nyamenle mɛla ne mɔɔ se yɛ nee menli mɔɔ bɛdu bɛ la mmatu la azo a debie kpalɛ fi nu ba a?\n16 Bie mɔ wɔ asafo ne anu mɔɔ bɛyɛle ɛtane kpole na bɛhanle “bɛ nyunlu kpalɛ, amaa bɛanyia diedi mɔɔ yɛ nla la.” (Tae. 1:13) Ɛnee ɔwɔ kɛ bɛtu bie mɔ ɔlua bɛ nyɛleɛ ti. Noko “bɛdabɛ mɔɔ bɛkɛzɔ bɛ ndeanlɛ nu” boɛ la, ɔboa bɛ ɔmaa bɛ nee Nyamenle nyia agɔnwolɛvalɛ kpalɛ. (Hib. 12:11) Na saa bɛdu yɛ busuanli anzɛɛ yɛ gɔnwo kpalɛ bie ɛ? Mɔɔ yɛbayɛ ye wɔ gyinlabelɛ ɛhye anu la bayɛ nɔhalɛ mɔɔ yɛdi yɛmaa ahenle anzɛɛ Nyamenle la anwo sɔnea. Gyihova yɛɛ ɔwɔ kɛ yɛdi nɔhalɛ yɛmaa ye a. Ɔlɛnea yɛ saa yɛlɛdi ye mɛla ne mɔɔ se yɛ nee awie mɔɔ bɛdu ye la mmatu la azo a.—Bɛgenga 1 Kɔlentema 5:11-13.\n17 Neazo ɛhye maa yɛnwu ninyɛne kpalɛ mɔɔ saa abusua bie di nɔhalɛ maa Gyihova na bɛdi ye mɛla ne mɔɔ se yɛ nee menli mɔɔ bɛdu bɛ mmatu la azo a ɔfa ɔba la. Ɛnee bɛdu kpavolɛ bie yebo ɛvolɛ bulu. Wɔ zɔhane mekɛ ne ɔ ze, ɔ nli, nee ɔ mediema mrenya nna nee ye andu. Ɔdwu mekɛ ne bie a, ɔbɔ mɔdenle kɛ ɔ nee bɛ bɛabɔ nu ayɛ ninyɛne, noko awie biala mɔɔ wɔ abusua ne anu la lile nɔhalɛ. Bɛ nee ye andu. Mekɛ mɔɔ bɛliele ye wɔ asafo ne anu bieko la, ɔhanle kɛ ɛnee dahuu ɔkulo kɛ ɔ nee ye abusua ne bɔ nu yɛ ninyɛne, titile wɔ nɔsolɛ nu mɔɔ ɔkɛha ɔ ngome la. Ɔhanle kɛ saa ye abusua ne nee ye bɔle mekɛ ekyi bie bɔbɔ a anrɛɛ ɔnyianle mɔɔ ɛnee ɔhyia nwo la. Noko bɛ nee ye anli adwelie wɔ adenle biala azo. Yemɔti ɛhulolɛ mɔɔ ɛnee ɔkulo kɛ ɔ nee ye abusua ne bɔ nu bieko la boka nwo la ati a, ɔzieziele ɔ nee Gyihova avinli agɔnwolɛvalɛ ne a. Saa ɔdwu mekɛ ne bie na Nyamenle mɛla ne mɔɔ se yɛ nee menli mɔɔ bɛdu bɛ la mmatu la ɛlɛyɛ sɔnea amaa wɔ a, kakye neazo ɛhye.\n18. Kɛkala mɔɔ yɛzukoa menli mɔɔ di nɔhalɛ nee mɔɔ bɛnli nɔhalɛ anwo debie la, duzu a ɛbayɛ a?\n18 Yɛde ewiade mɔɔ ɛnli nɔhalɛ na bɛye bɛ gɔnwo mɔ bɛmaa la anu. Noko menli mɔɔ di nɔhalɛ mɔɔ yɛbahola yɛazukoa bɛ la wɔ asafo ne anu. Bɛ ɛbɛlabɔlɛ kile kɛ bɛle “nɔhavoma nee tenlenema nee bɛdabɛ mɔɔ bɛ nwo ɛnlɛ edwɛkɛ” a. (1 Tɛs. 2:10, NW) Bɛmaa yɛyɛ mɔɔ yɛbahola biala la yɛli nɔhalɛ yɛmaa Nyamenle nee yɛ nwo ngoko ngoko.\n^ ɛden. 4 Agɔnwolɛvalɛ titile mɔɔ ɛnee Samesɛn nee Gyihova lɛ kɛ Nazalaenli la a manle ɔ nwo yɛle se a; na tɛ ye enrinli ne ɔ. Ɛnee ye enrinli ne le agɔnwolɛvalɛ mɔɔ ɔ nee Gyihova lɛ la anwo sɛkɛlɛneɛ.\n^ ɛden. 13 Saa ɛkpondɛ agyalɛ bokavolɛ mɔɔ ɛnli nɔhalɛ la anwo edwɛkɛ dɔɔnwo a, nea edwɛkɛ “Coping With a Spouse’s Betrayal,” mɔɔ wɔ June 15, 2010, Nrelenza Ɛzinzalɛ Arane ne mukelɛ 29-32 ne la.\n[Nvoninli wɔ mukelɛ 16]\nPita lile nɔhalɛ manle Nyamenle Ara ne mɔɔ yekpokpa ye la ɔnva nwo kɛ awie mɔ kpole Ye la\nFa nwa awie Fa nwa awie Awie Mɔ Mɔɔ Bɛye Bɛ Bɛmaa La Le Awieleɛ Ne Anwo Sɛkɛlɛneɛ!


Dwona Nee Fɛlɛ Kpole Ne | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Arhuaco Armenian Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik Emberá (Chamí) Emberá (Northern) English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Mumule Aneɛ Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Runyankore Russia Mumule Aneɛ Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sikuani Sinhala Slovak Slovenian South Africa Mumule Aneɛ Spain Mumule Aneɛ Spanish Sranantongo Sunda Swahili Swati Swedish Swiss German Tagalog Tahitian Taiwan Mumule Aneɛ Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nGyihova Nyianle Dwona Anwo Abotane\nƐnee menli mɔɔ wɔ Aselea suakpole Nenɛvɛ azo la le amumuyɛma. Gyihova zoanle ye ngapezonli Dwona kɛ ɔhɔbɔ Nenɛvɛ amra kɔkɔ kɛ bɛhakyi bɛ subane. Noko Dwona nriandile hɔle ɛleka fofolɛ. Ɔhɔvole meli bie kɛ ɔkɔ Tahyehye.\nMɔɔ meli ne la nyevile ne anye la, ahumu kpole bie dule, na ɔmaanle melikavolɛma ne ahonle dule. Bɛzɛlɛle bɛ nyamenle ne mɔ na bɛbizale kɛ: ‘Duzu ati a edwɛkɛ ɛhye ɛlɛsi a?’ Akee Dwona hanle hilele bɛ kɛ: ‘Medi ɛzonle. Gyihova ɛzoa me, na melɛnriandi. Bɛvuandi me bɛdo nyevile ne anu na ahumu ne bagyakyi.’ Ɛnee melikavolɛma ne ɛmkpondɛ kɛ bɛfuandi Dwona bɛto nyevile ne anu, noko ɔhanle ɔtinlinle zo kɛ bɛvuandi ye bɛdo nu. Mɔɔ bɛvuandinle ye bɛdole nyevile ne anu la, ahumu ne gyakyile.\nƐnee Dwona dwenle kɛ ɔbawu. Mɔɔ ɔlɛnoma yeahɔ nyevile ne abo kpalɛ la, ɔyɛle asɔne. Akee Gyihova zoanle fɛlɛ kpole bie maanle ɔramenle Dwona, noko yeangu ye. Mɔɔ Dwona wɔ fɛlɛ ne akunlu la, ɔyɛle asɔne kɛ: ‘Mebɔ wɔ ɛwɔkɛ kɛ mebadie ɛ ne mekɛ biala.’ Gyihova bɔle Dwona anwo bane wɔ fɛlɛ ne akunlu too kenle nsa, na akee ɔkpule ye ɔdole file zo.\nKɛmɔ Gyihova liele Dwona ngoane la ati, asoo ɛhye kile kɛ ɔnle kɛ ɔkɔ Nenɛvɛ bieko ɔ? Kyɛkyɛ. Gyihova hanle hilele Dwona bieko kɛ ɔhɔ Nenɛvɛ. Mekɛ ɛhye, Dwona diele. Ɔhɔle na ɔhanle ɔhilele menli zɔhane mɔɔ bɛle amumuyɛ la kɛ: “Yeha kenle abulanla na bɛazɛkye Nenɛvɛ!” Edwɛkɛ bie mɔɔ yɛ azibɛnwo la zile—Nenɛvɛma diele edwɛkɛ ne na bɛhakyile bɛ subane. Nenɛvɛ belemgbunli ne zele ye menli ne kɛ: ‘Bɛzɛlɛ Nyamenle, na bɛnlu bɛ nwo. Na bie a ɔnrɛzɛkye yɛ.’ Mɔɔ Gyihova nwunle kɛ Nenɛvɛma ɛnlu bɛ nwo la, yeanzɛkye bɛ.\nDwona vale ɛya kɛ bɛanzɛkye suakpole ne la. Dwenle nwolɛ nea: Gyihova nyianle Dwona anwo abotane yɛɛ ɔzele ye anwunvɔne, noko Dwona anze Nenɛvɛma anwunvɔne. Emomu, ɔhɔdɛnlanle baka bie abo wɔ suakpole ne kandiba na ɔvale ɛya. Nzinlii baka ne wule, na akee Dwona vale ɛya kpole. Gyihova hanle hilele Dwona kɛ: ‘Ɛdwenle baka ye anwo kpalɛ ɛtɛla Nenɛvɛma. Menzele bɛ anwunvɔne, na bɛnyianle ngoane.’ Duzu a ɛhye kile a? Nenɛvɛma anwo hyia kpalɛ tɛla baka biala.\n‘Gyihova lɛ bɛ nwo abotane ɔluakɛ ɔngulo kɛ bɛsɛkye awie biala, emomu ɔkulo kɛ menli kɔsɔɔti nu bɛ nwo.’—2 Pita 3:9\nKpuya: Subane boni mɔ a Gyihova maanle Dwona zukoale a? Duzu a yɛbahola yɛazukoa yɛavi mɔɔ dole Dwona la anu a?\nSUKOA BƐ DIEDI\nDwona—Ɔzukoale Debie Ɔvile Ye Nvonleɛ Ne Mɔ Anu\nƐbade deɛmɔti ɛnee Dwona sulo kɛ ɔbalie gyimalilɛ bie yeado nu la abo ɔ? Ye edwɛkɛ ne maa yɛnwu ɛzukoalɛdeɛ titile mɔɔ fane Gyihova abotane nee ye anwunvɔnezele nwo la.\nDwona—Ɔzukoale Kɛzi Bɛse Anwunvɔne La\nKɛzi Dwona edwɛkɛ ne baboa yɛ yeamaa yɛanleɛnlea subane mɔɔ yɛlɛ la anu kpalɛ ɛ?\nFa nwa awie Fa nwa awie Gyihova Nyianle Dwona Anwo Abotane\nlfb ɛzukoalɛdeɛ 54 m. 130-131\nFa nwa awie Fa nwa awie Sukoa Debie Fi Baebolo Ne Anu


Edwɛne 115 | Yintanɛte Zo Baebolo | Ewiade Fofolɛ Ngilebɛbo\nBɛwula Nyamenle angome anyunlunyia\nAnanze mɔɔ ngoane ɛnle bɛ nu (4-8)\nBɛva azɛlɛ ne bɛmaa alesama (16)\n“Mowuamra ɛnye Gyaa ayɛlɛ” (17)\n115 Tɛ yɛmɛ, O Gyihova, tɛ yɛmɛ ɔ,*Emomu wɔ duma ne a wula ye anyunlunyia+Ɔlua wɔ ɛlɔlɛ kpundii ne nee wɔ nɔhalɛlilɛ ne ati a.+ 2 Duzu ati a ɔwɔ kɛ maanle maanle ne mɔ ka kɛ: “Nienwu a bɛ Nyamenle ne wɔ a?”+ 3 Yɛ Nyamenle ne wɔ anwuma;Ɔyɛ debie biala mɔɔ ɔkulo la. 4 Bɛ ananze ne mɔ le dwɛtɛ fufule nee nvutuke,Sonla asa anloa gyima.+ 5 Bɛlɛ ɛnloanlɛ, noko bɛndendɛ;+Bɛlɛ ɛnyelɛ, noko bɛnnwu debie; 6 Bɛlɛ ɛnzolɛ, noko bɛnde edwɛkɛ;Bɛlɛ ebonyile, noko bɛnde nvoanle;* 7 Bɛlɛ ɛsalɛ noko bɛnva bɛnzɔ debie;+Bɛlɛ egyakɛ noko bɛngola bɛndia;Bɛnva bɛ komenzia bɛnyɛ dede biala.+ 8 Menli mɔɔ yɛ bɛ la bayɛ kɛ bɛdabɛ ala la,+Zɔhane ala a bɛdabɛ mɔɔ bɛfa bɛ nwo bɛto bɛ nwo zo la kɔsɔɔti bayɛ a.+ 9 O Yizilayɛ, bɛva bɛ nwo bɛdo Gyihova anwo zo+—Ɔle bɛ boavolɛ nee bɛ enyinlike.+ 10 O Aalɔn abozoamra,+ bɛva bɛ nwo bɛdo Gyihova anwo zo—Ɔle bɛ boavolɛ nee bɛ enyinlike. 11 Bɛmɛ mɔɔ bɛsulo Gyihova la, bɛva bɛ nwo bɛdo Gyihova anwo zo+—Ɔle bɛ boavolɛ nee bɛ enyinlike.+ 12 Gyihova kakye yɛ na ɔbayila yɛ;Ɔbayila Yizilayɛma;+Ɔbayila Aalɔn abozoamra. 13 Ɔbayila bɛdabɛ mɔɔ bɛsulo Gyihova la,Ngyikyi nee mgbole kɔsɔɔti. 14 Gyihova bamaa bɛ nwo azo,Bɛdabɛ nee bɛ mra* kɔsɔɔti.+ 15 Gyihova ɛyila bɛ,+Anwuma nee aze* Yɛvolɛ ne.+ 16 Anwuma ɛdeɛ, ɔle Gyihova ɛdeɛ,+Noko yeva azɛlɛ ne yemaa alesama.+ 17 Mowuamra ɛnye Gyaa ayɛlɛ;+Anzɛɛ bɛdabɛ mɔɔ bɛkɔfea azɛlɛ bo koonwu wɔ ewule nu* la.+ 18 Noko yɛmɛ, yɛbaye Gyaa ayɛlɛƆvi ɛnɛ mɔɔ kɔ la yɛɛ dahuu. Bɛye Gyaa* ayɛlɛ!\n^ Anzɛɛ “Ɛhwee ɛnle yɛ ɛdeɛ, O Gyihova, ɛhwee ɛnle yɛ ɛdeɛ.”\n^ Anzɛɛ “ɛvuanlɛ.”\n^ Hibulu aneɛ nu, “bɛkɔ koonwuyɛlɛ nu.”


Ngakula Baebolo Ɛzukoalɛdeɛ—Kɛlata Mɔɔ Vi Neazo Eku Ne Ɛkɛ\nKɛmɔ yɛsonle Gyihova la ati, yɛkulo ye Edwɛkɛ, Baebolo ne. Yɛdie yɛdi kɛ ɔka tetedwɛkɛ mɔɔ le nɔhalɛ, ɔmaa yɛ adehilelɛ kpalɛ yɛɛ ɔmaa yɛnwu daselɛ kɛnlɛma mɔɔ kile kɛ Gyihova kulo alesama la. (Edwɛndolɛ 119:105; Luku 1:3; 1 Dwɔn 4:19) Yɛkulo kɛ yɛboa awie mɔ yɛmaa bɛsukoa nɔhalɛ mɔɔ sonle bolɛ mɔɔ wɔ Nyamenle Edwɛkɛ ne anu la. Ɛhye ati, ɔyɛ yɛ fɛ kpalɛ kɛ yɛyɛ “Sukoa Debie Fi Baebolo Ne Anu” buluku ɛhye la. Bɛmaa yɛha nwolɛ edwɛkɛ ekyii yɛhile bɛ.\nNgakula ti a yɛyɛ buluku ɛhye a. Noko bɛbahola bɛava bɛaboa mgbanyinli mɔɔ kpondɛ kɛ bɛsukoa Baebolo ne anu debie la. Na kɛmɔ Baebolo ne wɔ ɛkɛ maa awie biala la ati, ɔda ali kɛ saa yɛ muala yɛsuzu ɛzukoalɛdeɛ mɔɔ wɔ nu la anwo a, ɔbaboa yɛ na yɛ nye alie kpalɛ.\nBuluku ɛhye ka alesama anwo edwɛkɛ mɔɔ wɔ Baebolo ne anu la, ɔvi ninyɛne ɛbɔlɛ zo mɔɔ ba la. Yɛbɔ mɔdenle yɛha Baebolo ne anu edwɛkɛ ne kɛ mɔɔ bɛsisile la yɛmaa nuhua ɛla ɛkɛ wɔ adenle sikalɛ zo.\nNoko akee, tɛ Baebolo ne anu edwɛkɛ ala a buluku ɛhye ka a. Adenle mɔɔ yɛlua zo yɛhɛlɛ nuhua edwɛkɛ ne nee nvoninli mɔɔ wɔ nu la bamaa Baebolo ne anu edwɛkɛ ne ayɛ anyelielɛ na yeamaa bɛanwu kɛzi menli mɔɔ bɛha bɛ nwo edwɛkɛ la dele nganeɛ la.\nBuluku ɛhye boa maa yɛnwu kɛzi Baebolo ne le buluku mɔɔ ka menli nwo edwɛkɛ la—bɛdabɛ mɔɔ bɛdiele Gyihova yɛɛ bɛdabɛ mɔɔ bɛandie ye la. Eza ɔka yɛ ɔmaa yɛsukoa debie yɛfi bɛ neazo ne anu. (Wulomuma 15:4; 1 Kɔlentema 10:6) Bɛhyehyɛ buluku ɛhye anu foa 14. Bɛpɛ ninyɛne mɔɔ yɛbahola yɛazukoa la bie mɔ sikalɛ wɔ foa biala mɔlebɛbo.\nSaa ɛle awovolɛ a, ɛbahola ɛ nee ɛ ra agenga ɛzukoalɛdeɛ bie na bɛazuzu nwolɛ nvoninli ne anwo. Akee bɛ mu nwiɔ bɛbahola bɛagenga Baebolo ne anu edwɛkɛ ne mɔɔ bɛvale ɛzukoalɛdeɛ ne bɛvile nu la. Boa ɛ ra ne maa ɔva mɔɔ yegenga wɔ Baebolo ne anu la ɔtoto ɛzukoalɛdeɛ mɔɔ wɔ buluku ne anu la anwo. Saa yɛdua adenle ko ne ala azo yɛboa kpanyinli bie yɛmaa ɔnwu Baebolo ne anu edwɛkɛ a, ɔbaboa kpalɛ.\nYɛ nye la kɛ buluku ɛhye baboa ahonlekpalɛma kɔsɔɔti, ngakula nee mgbanyinli, yeamaa bɛazukoa debie bɛavi Nyamenle Edwɛkɛ ne anu na bɛava nuhua ɛzukoalɛdeɛ ne bɛabɔ bɛ ɛbɛla. Ɔlua zo bɛdabɛ noko bɛbahola bɛazonle ye na bɛaboka menli mɔɔ ɔkulo bɛ edwɛkɛ la anwo.\nSukoa Baebolo Ne—Kɛlata Mɔɔ Vi Neazo Eku Ne Ɛkɛ\nlfb m. 2-3


Ɛzɛdɔso 40 | Yintanɛte Zo Baebolo | Ewiade Fofolɛ Ngilebɛbo\nBɛhyehyɛle ɛdanlɛsua ne (1-33)\nGyihova anyunlunyia yile ɛdanlɛsua ne (34-38)\n40 Akee Gyihova zele Mosisi kɛ: 2 “Siane ne mɔɔ limoa la kenle mɔɔ limoa la azo, si nyianu ɛdanlɛsua ne.+ 3 Fa Daselɛlilɛ ɛlɛka ne sie nu,+ na fa mgbɛnudanlɛ ne kenda ɛkɛ maa ɔheda Ɛlɛka ne anyunlu.+ 4 Fa ɛkponle ne sie nu+ na hyehyɛ zolɛ ninyɛne ne na fa kɛnlaneɛbaka+ ne sie nu na sɔ ye ahɛnlaneɛ ne mɔ.+ 5 Akee fa ayilevuanlɛ nvutuke afɔlemokyea ne+ sie Daselɛlilɛ ɛlɛka ne anyunlu na fa ɛdanlɛsua ne anuhɔlɛ ɛdanlɛ* ne kenda ɛkɛ.+ 6 “Fa ɛyelalɛ afɔlebɔlɛ afɔlemokyea ne+ sie nyianu ɛdanlɛsua ne anuhɔlɛ ne, 7 na fa kyɛnze kpole ne sie nyianu ɛdanlɛsua ne nee afɔlemokyea ne avinli na gua nzule nu.+ 8 Akee yɛ ɛdanlɛsua ne alienwo ne+ na fa alienwo ɛkɛ ne anuhɔlɛ ɛdanlɛ*+ ne kenda ɛkɛ. 9 Akee fa ɛkpokpalɛ nwole ne+ na kpokpa ɛdanlɛsua ne nee nuhua debie biala,+ na te ɛdanlɛsua ne nee nwolɛ ninyɛne ne amuala anwo amaa yeayɛ debie nwuanzanwuanza. 10 Kpokpa ɛyelalɛ afɔlebɔlɛ afɔlemokyea ne nee nwolɛ ninyɛne ne amuala na te afɔlemokyea ne anwo, amaa yeayɛ afɔlemokyea nwuanzanwuanza kpalɛ.+ 11 Na kpokpa kyɛnze kpole ne nee ɔ bo ne na te nwolɛ. 12 “Akee fa Aalɔn nee ɔ mra mrenyia ne mɔ bɛla nyianu ɛdanlɛsua ne anuhɔlɛ ne na fa nzule bia bɛ.+ 13 Fa adɛladeɛ nwuanzanwuanza ne mɔ wula Aalɔn+ na kpokpa ye+ nwole na te ɔ nwo, amaa yeayɛ me ɛsɔfo. 14 Akee fa ɔ mra mrenyia ne mɔ bɛla na fa adɛladeɛ ndendenle ne mɔ wula bɛ.+ 15 Kpokpa bɛ kɛ mɔɔ ɛkpokpale bɛ papa la,+ amaa bɛayɛ me ɛsɔfoma, na bɛ ɛkpokpalɛ ne bamaa bɛayɛ ɛsɔfoma dahuu wɔ bɛ awolɛndoazo kɔsɔɔti anu.”+ 16 Mosisi yɛle debie biala mɔɔ Gyihova hanle hilele ye la.+ Ɔyɛle ye zɔ pɛpɛɛpɛ. 17 Ɛvolɛ ne mɔɔ tɔ zo nwiɔ la anu siane ne mɔɔ limoa la kenle mɔɔ limoa la azo, bɛhyehyɛle ɛdanlɛsua ne.+ 18 Mekɛ mɔɔ Mosisi ɛlɛhyehyɛ ɛdanlɛsua ne la, ɔzieziele ye adiabo ne mɔ+ aze, ɔvale felɛmo ne mɔ ɔzieziele zolɛ,+ ɔvale ye meɛbeanu ne mɔ ɔwulowulale nu+ na ɔkpɔnlɔkpɔnlanle ye mpila ne mɔ. 19 Ɔdɛlɛle ɛdanlɛ ne anu+ ɔguale ɛdanlɛsua ne felɛmo ne mɔ azo na ɔvale mɔɔ bɛbava bɛaheda zo la+ ɔhedale zolɛ kɛ mɔɔ Gyihova hanle hilele Mosisi la. 20 Akee ɔvale Daselɛlilɛ ne+ ɔguale Ɛlɛka ne anu,+ na ɔvale mbaka ne mɔ ɔwulowulale+ Ɛlɛka ne anwo na ɔvale Ɛlɛka ne+ ati ne+ ɔhedale zolɛ. 21 Ɔvale Ɛlɛka ne ɔziele ɛdanlɛsua ne anu na ɔvale mgbɛnudanlɛ ne+ ɔhendanle ɛkɛ ɔmaanle ɔhedale Daselɛlilɛ ɛlɛka ne anyunlu,+ kɛ mɔɔ Gyihova hanle hilele Mosisi la. 22 Akee ɔvale ɛkponle ne+ ɔziele nyianu ɛdanlɛsua ne sɔlɔ afoa nu wɔ mgbɛnudanlɛ ne anyunlu, 23 na ɔhyehyɛle paano ne+ wɔ zolɛ wɔ Gyihova anyunlu, kɛ mɔɔ Gyihova hanle hilele Mosisi la. 24 Ɔvale kɛnlaneɛbaka ne+ ɔziele nyianu ɛdanlɛsua ne anu wɔ ɛkponle ne anyunlu wɔ ɛdanlɛsua ne nyiakɛ. 25 Ɔsosɔle ahɛnlaneɛ ne mɔ+ wɔ Gyihova anyunlu, kɛ mɔɔ Gyihova hanle hilele Mosisi la. 26 Akee ɔvale nvutuke afɔlemokyea ne+ ɔziele nyianu ɛdanlɛsua ne anu wɔ mgbɛnudanlɛ ne anyunlu, 27 amaa bɛakpu ayilevuanlɛ+ wɔ zolɛ,+ kɛ mɔɔ Gyihova hanle hilele Mosisi la. 28 Akee ɔvale ɛdanlɛsua ne anuhɔlɛ ɛdanlɛ* ne+ ɔhendanle ɛkɛ. 29 Ɔvale ɛyelalɛ afɔlebɔlɛ afɔlemokyea ne+ ɔziele nyianu ɛdanlɛsua nwuanzanwuanza ne anuhɔlɛ ne amaa yeabɔ ɛyelalɛ afɔle+ nee ma afɔle wɔ zolɛ, kɛ mɔɔ Gyihova hanle hilele Mosisi la. 30 Akee ɔvale kyɛnze kpole ne ɔziele nyianu ɛdanlɛsua ne nee afɔlemokyea ne avinli na ɔvale nzule mɔɔ bɛbava bɛawowo bɛ sa nee bɛ gyakɛ anwo la ɔguale nu.+ 31 Mosisi nee Aalɔn yɛɛ ɔ mra mrenyia ne mɔ vale nzule ne wowole bɛ sa nee bɛ gyakɛ anwo. 32 Mekɛ biala mɔɔ bɛlɛkɔ nyianu ɛdanlɛsua ne anu anzɛɛ bɛlɛbikye afɔlemokyea ne la, bɛwowo bɛ sa nee bɛ gyakɛ anwo,+ kɛ mɔɔ Gyihova hanle hilele Mosisi la. 33 Akee ɔyɛle alienwo wɔ ɛdanlɛsua ne+ nee afɔlemokyea ne anwo amuala na ɔvale alienwo ɛkɛ ne anuhɔlɛ ɛdanlɛ* ne ɔhendanle ɛkɛ.+ Ɔti Mosisi wiele gyima ne yɛ. 34 Na amungu rahedale nyianu ɛdanlɛsua ne azo, na Gyihova anyunlunyia ne yile ɛdanlɛsua ne tɛkɛɛ.+ 35 Mosisi angola angɔ nyianu ɛdanlɛsua ne anu, ɔluakɛ amungu ne hedale zolɛ, yɛɛ Gyihova anyunlunyia ne yile ɛdanlɛsua ne tɛkɛɛ.+ 36 Wɔ Yizilayɛma adendulɛ ne kɔsɔɔti anu, mekɛ biala mɔɔ amungu ne kɛmaa ɔ nwo zo kɛvi ɛdanlɛsua ne azo la, bɛtoa bɛ adendulɛ ne azo.+ 37 Noko saa amungu ne ammaa ɔ nwo zo a, bɛndu bɛ bo kɔkpula kenle mɔɔ ɔkɛmaa ɔ nwo zo la.+ 38 Ɔluakɛ wɔ bɛ adendulɛ ne kɔsɔɔti anu, ɛnee Gyihova amungu ne wɔ ɛdanlɛsua ne azo wɔ alehyenlɛ nu, yɛɛ aledwolɛ nu, Yizilayɛma kɔsɔɔti nwu kɛ senle wɔ zolɛ.+


Zɛkalaya 12 | Yintanɛte Zo Baebolo | Ewiade Fofolɛ Ngilebɛbo\nGyihova balie Dwuda nee Gyɛlusalɛm (1-9)\nGyɛlusalɛm, “bolɛ ɛnlomboɛ” (3)\nBɛbazu mɔɔ bɛvale debie bɛwɔle ye la kpalɛ (10-14)\n12 Nyamenle nrɛlaleɛ: “Gyihova edwɛkɛ mɔɔ fale Yizilayɛ anwo la ɛne,” kɛ Gyihova,Ahenle mɔɔ dɛlɛle anwuma ne anu,+Na ɔwulale azɛlɛ ne adiabo,+Na ɔyɛle ɛnwomenle* mɔɔ wɔ sonla nu la, se la ɛne. 2 “Nea, melɛmaa Gyɛlusalɛm ayɛ kanrɛlɛ* mɔɔ bamaa maanle maanle mɔɔ ɛbɔ ye ɛyia la kɔsɔɔti abobo a; na bɛbabɛnga Dwuda nee Gyɛlusalɛm bɛayia.+ 3 Kenle zɔhane, mebamaa Gyɛlusalɛm ayɛ bolɛ ɛlomboɛ* amaa maanle maanle kɔsɔɔti. Bɛdabɛ mɔɔ bɛbamaa ye zo la kɔsɔɔti baboda kpole kpalɛ;+ na maanle maanle mɔɔ wɔ azɛlɛ ye azo la amuala baboɔboa bɛ nloa adwazo atia ye.”+ 4 Kɛ Gyihova se la ɛne, “Kenle zɔhane, mebamaa ɛzulolɛ aha ɛkpɔnwɔ biala na meamaa mɔɔ ka la azɛ. Mebamaa me nye ahɔ Dwudama anwo zo, noko mebamaa maanle maanle ne mɔ ɛkpɔnwɔ biala anye azi. 5 Na Dwuda mbusua mgbanyinli baha ye bɛ ahonle nu kɛ, ‘Gyɛlusalɛmma le yɛ anwosesebɛ mɔɔ ɛlɔne Gyihova bɛ Nyamenle ne ɛva ɛmaa yɛ a.+ 6 Kenle zɔhane, mebamaa Dwuda mbusua mgbanyinli ayɛ kɛ buakɛ mɔɔ senle wɔ nu na ɔgyi mbaka avinli nee tɛkɛ mɔɔ la ma mɔɔ bɛkyekye ye avile avile avinli la,+ bɛbayela maanle maanle mɔɔ ɛbɔ ɛyia bɛ mɔɔ bɛwɔ bɛ fema zo nee bɛ bɛne zo la amuala;+ na Gyɛlusalɛmma badɛnla bɛ bo zo ne* bieko, wɔ Gyɛlusalɛm.+ 7 “Na Gyihova balimoa alie Dwuda ɛdanlɛ azua ne mɔ, amaa Devidi sua nu anyunlunyia nee Gyɛlusalɛmma anyunlunyia anyɛ kpole andɛla Dwuda. 8 Kenle zɔhane, Gyihova babɔ Gyɛlusalɛmma anwo bane;+ kenle zɔhane, mɔɔ le bɛtɛɛ wɔ bɛ avinli la bayɛ kɛ Devidi la, na Devidi abozoamra bayɛ kɛ Nyamenle, kɛ Gyihova anwumabɔvolɛ mɔɔ li bɛ nyunlu la.+ 9 Na kenle zɔhane, mebanlea kɛ mebazɛkye maanle maanle mɔɔ dwazo tia Gyɛlusalɛm la amuala bɔkɔɔ.+ 10 “Mebawola ɛlolɛ nee modolɛ sunsum meagua Devidi abozoamra nee Gyɛlusalɛmma anwo zo, na bɛbanlea ahenle mɔɔ bɛvale debie bɛwɔle ye la,+ na ɔdaye ti, bɛbazu alɔbɔlɛ ɛzunlɛ kɛ mɔɔ bɛsu ralɛ nrenyia mɔɔ bɛwole ye kokye la; yɛɛ bɛbali ɔ nwo nyane kpole kɛ mɔɔ bɛdi belamunli ralɛ nrenyia anwo nyane la. 11 Kenle zɔhane, alɔbɔlɛ ɛzunlɛ mɔɔ bazi Gyɛlusalɛm la bayɛ kpole kɛ alɔbɔlɛ ɛzunlɛ ne mɔɔ zile Heedadelemɔn mɔɔ wɔ Mɛgido Azɛlɛ sɛsɛ ne azo la.+ 12 Na azɛlɛ ne bazu alɔbɔlɛ ɛzunlɛ, abusua biala bazu; Devidi abusua ne, yɛɛ bɛ mraalɛ ne mɔ; Neetan abusua ne,+ yɛɛ bɛ mraalɛ ne mɔ; 13 Livae abusua ne,+ yɛɛ bɛ mraalɛ ne mɔ; Hyemɛyae abusua ne,+ yɛɛ bɛ mraalɛ ne mɔ; 14 yɛɛ mbusua mɔɔ ɛha la amuala, abusua biala, yɛɛ bɛ mraalɛ ne mɔ.\n^ Anzɛɛ “kyɛnze.”\n^ Anzɛɛ “adesoa.”\n^ Anzɛɛ “ɛleka mɔɔ fɛta bɛ la.”


“Azɛlɛ Ye Amuala Ndɛnebuavolɛ” Ne Dahuu Yɛ Mɔɔ Tenrɛ La | Debiezukoalɛ\nƐzinzalɛ Arane—Debiezukoalɛ Ɛdeɛ | April 2017\nKENGA YE WƆ Afrikaans Albanian America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Georgian German German Mumule Aneɛ Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Mumule Aneɛ Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n“Azɛlɛ Ye Amuala Ndɛnebuavolɛ” Ne Dahuu Yɛ Mɔɔ Tenrɛ La\n“Bodane ne, ye gyima di munli, ɔluakɛ ɔdi pɛlepɛle.”—MƐLA 32:4.\nEDWƐNE: 112, 89\nSAA BƐLƐSISI YƐ NA YƐKAKYE NGƐLƐLERA ƐHYE MƆ A KƐZI ƆBABOA YƐ Ɛ?\n1. Kɛzi Ebileham hilele kɛ ɛnee ɔlɛ anwodozo kɛ Gyihova babua ndɛne fɔɔnwo ɛ? (Nea mɔlebɛbo nvoninli ne.)\n“ASOO azɛlɛ ye amuala ndɛnebuavolɛ ɛnrɛli pɛlepɛle?” (Mɔl. 18:25) Kpuya zɔhane maa ɔda ali kɛ ɛnee Ebileham lɛ anwodozo kɛ Gyihova babua ndɛne fɔɔnwo wɔ Sodɔm nee Gomɔla edwɛkɛ ne anu. Ɛnee Ebileham lɛ anwodozo kɛ Gyihova ɛnrɛvo ɛlɛ, kɛ ‘ɔkɛhu tenlenema ɔkɛboka amumuyɛma’ anwo. Wɔ Ebileham afoa nu “ɛhye” ɛnrɛzi ɛlɛ. Ɛvolɛ kɛyɛ 400 anzi, Gyihova hanle ɔdaye mumua ne ɔ nwo edwɛkɛ kɛ: “Bodane ne, ye gyima di munli, ɔluakɛ ɔdi pɛlepɛle. Ɔle Nyamenle mɔɔ di nɔhalɛ, ɔnle amumuyɛ, . . . ye edwɛkɛ le fɔɔnwo.”—Mɛla 31:19; 32:4.\n2. Duzu ati a yɛbahola yɛaha kɛ Gyihova di pɛlepɛle dahuu a?\n2 Duzu ati a Ebileham nyianle anwodozo kɛ Gyihova babua ndɛne fɔɔnwo dahuu a? Ɔluakɛ Gyihova ɛyɛ pɛlepɛlelilɛ nee tenleneyɛlɛ nwo neazo mɔɔ tɛla biala. Bɛta bɛfa Hibulu edwɛkɛ agbɔkɛ mɔɔ bɛhile ɔ bo “tenleneyɛlɛ” nee “pɛlepɛlelilɛ” la bɛbɔ nu bɛka edwɛkɛ wɔ Hibulu Ngɛlɛlera ne anu. Nɔhalɛ nu, ngakyile biala ɛnle tenleneyɛlɛ nee pɛlepɛlelilɛ avinli. Ɔti kɛmɔ Gyihova ngyinlazo biala tenrɛ la ati, ɔbabua ndɛne fɔɔnwo dahuu. Bieko, kɛ mɔɔ Baebolo ne kile la, ɔkulo “tenleneyɛlɛ nee pɛlepɛlelilɛ.”—Edw. 33:5.\n3. Maa nzisi mɔɔ ɛlɛkɔ zo ɛnɛ la anwo neazo.\n3 Saa ahonlekpalɛma nwu kɛ Gyihova bua ndɛne fɔɔnwo a, ɔkyekye bɛ rɛle ɔluakɛ nzisi ɛbu ewiade. Ɔyɛ a bɛyɛ menli bie mɔ amumuyɛ kpalɛ. Kɛ neazo la, menli bie mɔ gua efiade mɔɔ bɛanli bɛ edwɛkɛ kpalɛ a. Bɛguale menli bie mɔ efiade mekɛ tendenle wɔ ɛtane mɔɔ bɛanyɛ la anwo mɔɔ DNA nu mɔɔ bɛneɛnlea amaa bɛanwu nɔhalɛ mɔɔ wɔ edwɛkɛ bie anu la a maanle bɛyele bɛ a. Adenle ɛtane ɛhye mɔɔ bɛdua zo bɛto menli efiade la kola maa bɛ rɛle bɔ anzɛɛ bɛfa ɛya ɛdeɛ, noko nzisi gyɛne mɔɔ ɔbahola yeayɛ se kpalɛ kɛ Kilisienema bagyinla ɔ nloa la wɔ ɛkɛ.\nWƆ ASAFO NE ANU\n4. Kɛzi bɛbahola bɛazɔ Kilisienenli bie diedi bɛanlea ɛ?\n4 Kilisienema ze kɛ awie mɔɔ ɔnle Kilisiene asafo ne anu la bahola asisi bɛ. Noko, saa yɛnwu debie mɔɔ zɔho nzisi la wɔ asafo ne anu anzɛɛ yɛte nganeɛ kɛ bɛlɛsisi yɛ a, ɔbahola yeazɔ yɛ diedi yeanlea. Saa ɛte nganeɛ kɛ asafo ne anzɛɛ ɛ diema Kilisienenli bie nee wɔ anli ye boɛ a, duzu a ɛbayɛ a? Asoo ɛbamaa ɛhye ado wɔ aze?\n5. Saa Kilisienenli nwu nzisi nyɛleɛ anzɛɛ bɛsisi ye wɔ asafo ne anu a, duzu ati a ɔnle kɛ ɔmaa ɔsi ɔ nwo a?\n5 Kɛmɔ yɛ muala yɛnli munli na yɛyɛ ɛtane la ati, yɛze kɛ awie bahola asisi yɛ anzɛɛ yɛbahola yɛasisi awie wɔ asafo ne anu. (1 Dwɔn 1:8) Nzisi zɛhae ɛnda ɛnzi ɛdeɛ, noko saa bie si a ɔnzi nɔhalɛ Kilisienema anwo anzɛɛ ɔndo bɛ aze. Ndelebɛbo kpalɛ bie ati, Gyihova ɛlua ye Edwɛkɛ ne azo ɛdu yɛ folɛ amaa yɛagyinla yɛ munlililɛ nu, saa bɔbɔ yɛ mediema diedima nee yɛ anli ye boɛ a.—Edw. 55:12-14.\n6, 7. Kɛzi bɛsisile adiema ko wɔ asafo ne anu ɛ, na subane boni mɔ a maanle ɔlile nwolɛ gyima wɔ adenle kpalɛ zo a?\n6 Fa mɔɔ dole Willi Diehl la kɛ neazo. Ɔvi 1931, Adiema Diehl vale nɔhalɛlilɛ zonlenle wɔ Bɛtɛle wɔ Bern, Switzerland. Wɔ 1946, ɔhɔle Geleade Sukulu ne mɔɔ tɔ zo mɔtwɛ mɔɔ bɛyɛle ye wɔ New York, U.S.A. la bie. Mɔɔ ɔwiele la, bɛmaanle ɔhɔyɛle maangyebakyi zo neavolɛ wɔ Switzerland. Wɔ ye ɛbɛlabɔlɛ nu edwɛkɛ ne anu, Adiema Diehl hanle kɛ: “Wɔ May 1949, membɔle Bern Bɛtɛle ne amaneɛ kɛ mekpondɛ kɛ megya.” Duzu a Bern Bɛtɛle ne hanle a? “Ɛnrɛnyia nwolɛ adenle biala kɛ dahuu adekpakyelɛ gyima ne ala.” Adiema Diehl doale zo kɛ: “Bɛammaa me adenle kɛ memaa ɛdendɛlɛ . . . Bɛ nuhua dɔɔnwo ambiza yɛ ahye bieko, bɛbule yɛ kɛ asɛɛ bɛdu yɛ la.”\n7 Duzu a Adiema Diehl yɛle a? Ɔhanle kɛ: “Ɛnee yɛze kɛ Baebolo ne ɛndua agyalɛ, yemɔti yɛyɛle asɔne dahuu na yɛvale yɛ nwo yɛdole Gyihova anwo zo.” Nzinlii, bɛlile agyalɛ nwo adwenle mɔɔ ɛndenrɛ mɔɔ ɔlua zo bɛ nee Adiema Diehl anli ye boɛ la anwo gyima, na ɔ sa hanle nwolɛ adenle mɔɔ ɛnee ɔlɛ la bieko. Ɔnyianle nɔhalɛ mɔɔ ɔlile ɔmaanle Gyihova la anwo ahatualɛ. * Ɔwɔ kɛ yɛbiza yɛ nwo kɛ: ‘Saa tɛnlabelɛ ɛhye bie to me a, mebala subane zɛhae bie ali ɔ? Asoo mebanyia abotane meahendɛ Gyihova, anzɛɛ mebayɛ mɔɔ medame mekulo la wɔ edwɛkɛ ne anwo?—Mrɛ. 11:2; kenga Maeka 7:7.\n8. Kɛmɔti a ɛbahola wɔanyia adwenle kɛ bɛ nee wɔ anzɛɛ awie bie anli ye boɛ wɔ mekɛ mɔɔ ɔnle zɔ la ɛ?\n8 Noko ɛbahola wɔanyia adwenle kɛ bɛ nee wɔ anzɛɛ awie bie mɔɔ wɔ asafo ne anu la anli ye boɛ wɔ mekɛ mɔɔ ɔnle zɔ la. Yɛbahola yɛanyia adwenle zɔhane ɔluakɛ yɛnli munli anzɛɛ bie a yɛnze edwɛkɛ ne amuala la ati. Ye biala anu, saa adwenle mɔɔ yɛlɛ la tenrɛ anzɛɛ ɔndenrɛ bɔbɔ a, yɛsɛlɛ Gyihova, yɛfa yɛ nwo yɛto ɔ nwo zo, na yɛdi nɔhalɛ dahuu a, ‘yɛnrɛva Gyihova anwo ɛya.’—Kenga Mrɛlɛbulɛ 19:3.\n9. Neazo boni mɔ a yɛbazuzu nwo wɔ edwɛkɛ ɛhye nee mɔɔ doa zo la anu a?\n9 Bɛmaa yɛzuzu kɛzi bɛsisile Gyihova menli wɔ Baebolo mekɛ nu la anwo neazo nsa anwo. Wɔ edwɛkɛ ɛhye anu, yɛbazuzu kɛzi Ebileham angabɛnzo Dwosefi amediema ne mɔ sisile ye la anwo. Wɔ edwɛkɛ mɔɔ doa zo la anu, yɛbazuzu kɛzi Gyihova nee Yizilayɛ Belemgbunli Ehabe lile nee edwɛkɛ mɔɔ dole ɛzoanvolɛ Pita wɔ Selea Anteɔko la anwo. Saa yɛlɛsuzu neazo ɛhye mɔ anwo a, kpondɛ ɛzukoalɛdeɛ mɔɔ bamaa ɛ nee Nyamenle bɛ agɔnwolɛvalɛ ne anu amia la, titili saa ɛte nganeɛ kɛ bɛ nee wɔ anli ye boɛ a.\n10, 11. (a) Kɛzi bɛsisile Dwosefi ɛ? (b) Nwolɛ adenle boni a bukele maanle Dwosefi wɔ efiade ne a?\n10 Awie mɔ sisile Gyihova nɔhalɛ sonvolɛ Dwosefi na mɔɔ yɛ nyane kpalɛ la vi ɔ mediema ne mɔ. Mɔɔ ɔka ekyii Dwosefi nyia ɛvolɛ 20 la, ɔ mediema ne mɔ vale ye ziele na bɛdɔnenle ye kɛ akɛlɛ la. Bɛhyele ye mialera nu bɛ nee ye hɔle Yigyibiti. (Mɔl. 37:23-28; 42:21) Mekɛ mɔɔ ɔwɔ maanle zɔhane anu la, nzinlii bɛdole ye ɛzonle kɛ anrɛɛ ɔto awie bɔna yemɔti bɛdole ye efiade mɔɔ bɛanli ye edwɛkɛ. (Mɔl. 39:17-20) Ye akɛlɛzonlenlɛ nee ye efiadelalɛ ne lile ɛvolɛ kɛyɛ 13. Saa yɛ diema diedinli bie nee yɛ anli ye boɛ a, duzu a yɛbahola yɛazukoa yɛavi Dwosefi edwɛkɛ ne anu a?\n11 Dwosefi nyianle adenle hanle ye edwɛkɛ hilele ɔ gɔnwo pilizanli bie. Ɛnee zɔhane pilizanli ne le belemgbunli ne nzasuvolɛ kpanyinli. Mekɛ mɔɔ Dwosefi nee nzasuvolɛ ne la efiade ne la, nzasuvolɛ ne hanle ɛlalɛ na Dwosefi hilele ɔ bo. Dwosefi hanle kɛ bɛbava nzasuvolɛ ne bazie ye gyinlabelɛ dɛba ne wɔ Falo belemgbunli sua nu ɛkɛ. Mɔɔ Dwosefi hilele ɛlalɛ ne abo wiele la, ɔvale nwolɛ adenle ne ɔhanle ye tɛnlabelɛ ne anwo edwɛkɛ. Yɛbahola yɛazukoa debie mɔɔ anwo hyia la yɛavi mɔɔ Dwosefi hanle nee mɔɔ yeanga la anu.—Mɔl. 40:5-13.\n12, 13. (a) Kɛzi Dwosefi edwɛkɛ ne mɔɔ ɔhanle ɔhilele nzasuvolɛ ne la ɛngile kɛ tɛnlabelɛ mɔɔ ɔhɔle nu la angyegye ye anzɛɛ yeanyɛ nwolɛ ɛhwee ɛ? (b) Edwɛkɛ boni a ɔda ali kɛ Dwosefi anga angile nzasuvolɛ ne a?\n12 Kenga Mɔlebɛbo 40:14, 15. Yɛ ye nzonlɛ kɛ Dwosefi hanle kɛ “bɛwuale” ye. Ɔda ali kɛ bɛsisile ye. Eza Dwosefi hanle kɛ yeanyɛ ɛtane mɔɔ ɔdaye ti ɔwɔ kɛ bɛto ye efiade a. Zɔhane ati, ɔzele nzasuvolɛ ne kɛ ɔha ɔ nwo edwɛkɛ ɔhile Falo. Duzu ati ɔ? Ɔhanle kɛ: “Maa ɔye me ɔvi efiade ɛke.”\n13 Asoo Dwosefi edwɛkɛ ne kile kɛ tɛnlabelɛ mɔɔ ɔhɔle nu la angyegye ye anzɛɛ yeanyɛ nwolɛ ɛhwee ɔ? Kyɛkyɛ. Ɛnee ɔze ye wienyi kɛ bɛsisi ye fane dɔɔnwo. Ɔhilehilele edwɛkɛ ne anu ɔhilele nzasuvolɛ ne mɔɔ ɛnee ɔbahola yeaboa ye la. Noko yɛ ye nzonlɛ kɛ, debie biala ɛnle Ngɛlɛlera ne anu mɔɔ kile kɛ Dwosefi hanle hilele awie, Falo bɔbɔ kɛ ɔ mediema ne mɔ a wuale ye a. Nɔhalɛ nu, mɔɔ ɔ mediema ne mɔ rale Yigyibiti na bɛ nee Dwosefi ɛlɛdi ngamɔnu la, Falo liele bɛ na ɔhanle kɛ “debie kpalɛ biala mɔɔ wɔ Yigyibiti la le bɛ ɛdeɛ.”—Mɔl. 45:16-20.\nEdwɛkɛ ɛtane kola maa ngyegyelɛ bie yɛ kpole (Nea ɛdendɛkpunli 14)\n14. Duzu a ɛnrɛmaa yɛnrɛdendɛ ɛtane a, saa bɔbɔ bɛsisi yɛ wɔ asafo ne anu a?\n14 Saa Kilisienenli bie te nganeɛ kɛ bɛsisi ye a, ɔwɔ kɛ ɔnea boɛ na yeanzɛkye awie duma. Nɔhalɛ nu, ɔwɔ kɛ yɛmaa mgbanyima ne mɔ boa yɛ na saa asafo ne anu sonla bie yɛ ɛtane kpole a yɛbɔ bɛ amaneɛ. (Sɛl. 5:1) Noko, wɔ ɛtane mɔɔ anyebolo ɛnle nu la dɔɔnwo anu, yɛbahola yɛaziezie yɛ avinli mɔɔ ɔngyia kɛ yɛfa awie yɛboka yɛ nwo anzɛɛ yɛmaa mgbanyima ne mɔ ba nu a. (Kenga Mateyu 5:23, 24; 18:15.) Bɛmaa yɛva Baebolo ngyinlazo yɛli edwɛkɛ zɛhae mɔ anwo gyima. Wɔ edwɛkɛ bie mɔ anu, yɛbanwu kɛ amuanrɛɛ bɛtɛsisile yɛ. Nea kɛzi yɛ nye balie kɛ yɛanzɛkye yɛ diema Kilisienenli bie duma yeammaa edwɛkɛ ne anyɛ kpole a! Kakye kɛ, saa yɛ edwɛkɛ yɛ fɛ anzɛɛ ɔnyɛ fɛ a, edwɛkɛ mɔɔ yɛ nyane la ɛngola ɛnziezie tɛnlabelɛ biala. Saa yɛdi nɔhalɛ yɛmaa Gyihova nee yɛ mediema a, yɛnrɛyɛ nvonleɛ zɛhae. Mɔɔ edwɛndolɛnli ne ka “sonla ne mɔɔ anwo ɛnlɛ ngehanleɛ” anwo edwɛkɛ la, ɔhanle kɛ ‘ɔmbɔ awie mɔ anwo nzekue, ɔnyɛ ɔ gɔnwo mɔ ɛtane, yɛɛ ɔnzɛkye ɔ gɔnwo duma.’—Edw. 15:2, 3; Gye. 3:5.\nKAKYE AGƆNWOLƐVALƐ MƆƆ TƐLA BIALA MƆƆ ƐLƐ LA\n15. Kɛzi agɔnwolɛvalɛ mɔɔ Dwosefi nee Gyihova lɛ la maanle ɔnyianle nyilalɛ ɛ?\n15 Yɛnwu ɛzukoalɛdeɛ mɔɔ anwo hyia la wɔ agɔnwolɛvalɛ mɔɔ ɛnee Dwosefi nee Gyihova lɛ la anu. Wɔ ye ɛvolɛ 13 amaneɛnwunlɛ ne kɔsɔɔti anu, Dwosefi hilele kɛ ɔze adwenle mɔɔ Gyihova lɛ ye wɔ ninyɛne nwo la. (Mɔl. 45:5-8) Yeanva ye ngyegyelɛ ne anwo ɛzonle yeando Gyihova anwo zo. Ɔ rɛle anvi amaneɛnwunlɛ ne ɛdeɛ, noko yeanva ɛya. Mɔɔ hyia kpalɛ la, yeammaa awie mɔ sinlidɔlɛ anzɛɛ bɛ nyɛleɛ ɛtane andwe ye anvi Gyihova anwo. Dwosefi nɔhalɛlilɛ ne maanle ɔnwunle kɛzi Gyihova lile nzisi ne anwo gyima na ɔyilale ye nee ye abusua ne la.\n16. Saa bɛsisi yɛ wɔ asafo ne anu a, duzu ati a ɔwɔ kɛ yɛbikye Gyihova kpalɛ a?\n16 Yɛdayɛ noko, ɔwɔ kɛ yɛmaa yɛ nye sɔ agɔnwolɛvalɛ mɔɔ yɛ nee Gyihova lɛ la na yɛbɔ nwolɛ bane. Ɔnle kɛ yɛmaa yɛ mediema sinlidɔlɛ maa yɛtwe yɛ nwo yɛfi Nyamenle ne mɔɔ yɛkulo ye na yɛsonle ye la anwo. (Wlo. 8:38, 39) Emomu, saa yɛ mediema azonvolɛ sisi yɛ a, bɛmaa yɛzukoa Dwosefi yɛbikye Gyihova kpalɛ na yɛbɔ mɔdenle kɛ yɛbanwu adwenle mɔɔ Gyihova lɛ ye wɔ ninyɛne nwo la. Saa yɛgyinla Ngɛlɛlera ne azo yɛyɛ mɔɔ yɛbahola la amuala kɛ yɛfa yɛaziezie tɛnlabelɛ ne a, ɔwɔ kɛ yɛgyakyi edwɛkɛ ne yɛmaa Gyihova na yɛnyia anwodozo kɛ ɔbali nwolɛ gyima wɔ ye mekɛ nu nee ye adenle zo.\nDIE “AZƐLƐ YE AMUALA NDƐNEBUAVOLƐ” NE DI\n17. Kɛ ɔkɛyɛ na yɛahile kɛ yɛlɛ “azɛlɛ ye amuala ndɛnebuavolɛ” ne anu anwodozo ɛ?\n17 Mekɛ tendenle ala mɔɔ yɛde ewiade ɛhye anu la, yɛze kɛ bɛbasisi yɛ. Ɔdwu mekɛ ne bie a, bɛbasisi wɔ anzɛɛ awie mɔɔ ɛze ye la, yɛɛ wɔ adwenle noko bahola ayɛ wɔ kɛ bɛsisi awie bie wɔ asafo ne anu. Mmamaa ɛhye maa ɛtu koti anzɛɛ to wɔ aze. (Edw. 119:165) Emomu, kɛmɔ yɛle Nyamenle nɔhalɛ azonvolɛ la ati, yɛdua nɔhalɛlilɛ nee asɔneyɛlɛ zo yɛfa yɛ nwo yɛto ɔ nwo zo. Eza yɛbɛlɛ yɛ nwo aze yɛdie yɛto nu kɛ bie a yɛnze edwɛkɛ ne amuala. Yɛze ye wienyi kɛ kɛmɔ yɛnli munli la ati, bie a yɛbanyia adwenle kɛ bɛsisi awie. Kɛ mɔɔ yɛnwunle ye wɔ Dwosefi neazo ne anu la, yɛngulo kɛ yɛka edwɛkɛ ɛtane, ɔluakɛ edwɛkɛ ɛtane sɛkye tɛnlabelɛ bie bɔkɔɔ. Mɔɔ li awieleɛ la, kɛ anrɛɛ yɛbayɛ ninyɛne bie mɔ la, bɛmaa yɛbɔ kpɔkɛ kɛ yɛbali nɔhalɛ na yɛhendɛ Gyihova yɛmaa ɔli ninyɛne nwo gyima. Nyɛleɛ zɛhae bamaa Gyihova alie yɛ ado nu na yeayila yɛ kɛ mɔɔ ɔyɛle ɔmaanle Dwosefi la. Nɔhalɛ nu, yɛbahola yɛanyia anwodozo kɛ, “azɛlɛ ye amuala ndɛnebuavolɛ” ne yɛ mɔɔ tenrɛ la dahuu “ɔluakɛ ɔdi pɛlepɛle.”—Mɔl. 18:25; Mɛla 32:4.\n18. Duzu a yɛbazuzu nwo wɔ edwɛkɛ mɔɔ doa zo la anu a?\n18 Wɔ edwɛkɛ mɔɔ doa zo la anu, yɛbazuzu neazo nwiɔ bieko mɔɔ bamaa yɛanwu kɛzi bɛsisile Gyihova menli wɔ Baebolo mekɛ nu la anwo. Edwɛkɛ ɛhye mɔ mɔɔ yɛbazuzu nwo la bamaa yɛanwu kɛzi mɛlɛbɛnwoaze nee ɛhulolɛ mɔɔ yɛlɛ kɛ yɛbava ɛtane yɛahyɛ la fale kɛzi Gyihova bu pɛlepɛlelilɛ nwo la.\n^ ɛden. 7 Nea Willi Diehl ɛbɛlabɔlɛ nu edwɛkɛ, “Jehovah Is My God, in Whom I Will Trust,” mɔɔ wɔ November 1, 1991, Ɛzinzalɛ Arane ne anu la.\n“Ye Wɔ Ɛwɔkɛ Ne Mɔɔ Ɛkɛbɔ La”\nNyamenle Belemgbunlililɛ Ne Ba A Duzu A Bavi Ɛkɛ A?\nƐBƐLABƆLƐ NU EDWƐKƐ Menzile Pi Kɛ Mebayɛ Kelaese Sogyanli\nƐlɛ Gyihova Pɛlepɛlelilɛ Adwenle Ne Bie Ɔ?\nFa Wɔ Tunwomaa Sunsum Ne Ye Gyihova Ayɛlɛ!\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ April 2017\nƐZINZALƐ ARANE—DEBIEZUKOALƐ ƐDEƐ April 2017


Duzu Ati A Gyihova Alasevolɛ Ɛnli Easter A? | FAQ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bislama Bosnian Boulou Brazil Mumule Aneɛ Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Croatian Czech Dangme Danish Digor Drehu Dutch Efik English Estonian Ewe Fante Faroese Fijian Finnish Fon French Ga Galician Garifuna Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hungarian Hungary Mumule Aneɛ Iban Icelandic Igbo Iloko Indonesian Ireland Mumule Aneɛ Isoko Italian Japan Mumule Aneɛ Japanese Javanese Kabiye Kabyle Kachin Kamba Kannada Karen (S'gaw) Kekchi Kikaonde Kikongo Kimbundu Kinyarwanda Kirundi Kisi Kisonge Kongo Korean Krio Kwangali Kwanyama Kyangonde Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mingrelian Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Nias Norwegian Nzema Oromo Ossetian Pangasinan Papiamento (Aruba) Persian Polish Portuguese (Brazil) Portuguese (European) Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swati Swedish Sãotomense Tagalog Tahitian Tamil Tankarana Tarascan Telugu Tetun Dili Thai Tigrinya Tlapanec Tojolabal Tok Pisin Tongan Totonac Tsonga Turkish Turkmen Twi Tzeltal Tzotzil Ukrainian Urdu Valencian Venda Vezo Vietnamese Wallisian Welsh Xhosa Zapotec (Isthmus) Zapotec (Lachiguiri) Zulu\nDuzu Ati A Bɛnli Easter A?\nAdwenle mɔɔ ɛndenrɛ\nAdalɛ edwɛkɛ: Gyihova Alasevolɛ ɛnli Easter ɔluakɛ bɛnle Keleseɛnema.\nNɔhalɛ edwɛkɛ: Yɛdie yɛdi kɛ Gyisɛse Kelaese a le yɛ Ngoanedievolɛ a, na yɛbɔ mɔdenle kɛ “yɛbava ɔ gyakɛ.”—1 Pita 2:21; Luku 2:11.\nAdalɛ edwɛkɛ: Bɛnlie bɛnli kɛ bɛdwazole Gyisɛse bɛvile ewule nu.\nNɔhalɛ edwɛkɛ: Yɛdie Gyisɛse ewudwazo ne yɛdi na yɛdie yɛto nu kɛ yemɔ a yɛ Keleseɛne anyelazo ne gyi zo a, na yɛtwe adwenle yɛsie zo wɔ yɛ edwɛkɛhanlɛ gyima ne anu.—1 Kɔlentema 15:3, 4, 12-15\nAdalɛ edwɛkɛ: Bɛndwenle anyelielɛ mɔɔ bɛ mra ɛnnyia ye wɔ Easter mekɛ nu la anwo.\nNɔhalɛ edwɛkɛ: Yɛkulo yɛ mra ne mɔ—yɛbɔ mɔdenle wɔ bɛ ɛtetelɛ nu, na yɛboa bɛ yɛmaa bɛ nye die.—Taetɛse 2:4.\nEaster ɛvoyialilɛ ne ɛngyi Baebolo ne azo.\nGyisɛse hanle kɛ yɛhakye ye ewule ne, tɛ ye ewudwazo ne. Ɛvolɛ biala, saa mekɛ mɔɔ ɔvale ɔwule la dwu zo a yɛkakye ye.—Luku 22:19, 20.\nYɛdie yɛdi kɛ Nyamenle anye ɛnlie Easter nwo ɔluakɛ ye amaamuo ne abo vi tete awozonle ɛzonlenlɛ nu. Nyamenle kpondɛ kɛ yɛsonle ɔ ngomekye ala yemɔti ɛzonlenlɛ mɔɔ nuhua nyɛleɛ ɛnzɔ ɔ nye la ka ye ɛya.— Adendulɛ 20:5; 1 Arelemgbunli 18:21.\nYɛdie yɛdi kɛ kpɔkɛ mɔɔ yɛzi kɛ yɛtwe yɛ nwo yɛavi Easter nwo la gyi Baebolo ne azo; Baebolo ne tu yɛ folɛ kɛ yɛva “nrɛlɛbɛ nee adwenlenunwunlɛ” yɛli gyima tɛla kɛ yɛbali alesama amaamuo nzi. (Mrɛlɛbulɛ 3:21; Mateyu 15:3) Saa awie biza yɛ Easter nwo edwɛkɛ a yɛkilehile nu yɛkile ye, noko yɛze kɛ awie biala lɛ adenle si mɔɔ ɔbayɛ la anwo kpɔkɛ.—1 Pita 3:15.\nFa nwa awie Fa nwa awie Duzu Ati A Bɛnli Easter A?\nijwfq edwɛkɛ 19


Edwɛne 122 | Yintanɛte Zo Baebolo | Ewiade Fofolɛ Ngilebɛbo\nGyɛlusalɛm anzodwolɛ nwo asɔneyɛlɛ\nGyihova sua nu ɛhɔlɛ nwo anyelielɛ (1)\nSuakpole bie mɔɔ bɔ nuhua kɛ sua ko la (3)\nAnwumavolɛ Edwɛne. Devidi edwɛne. 122 Me nye liele wɔ mekɛ mɔɔ bɛzele me kɛ: “Maa yɛhɔ Gyihova sua nu” la.+ 2 Na kɛkala yɛ gyakɛ gyiWɔ nlenkɛ mgbole ne mɔ anloa, O Gyɛlusalɛm.+ 3 Bɛkyekye Gyɛlusalɛm kɛ suakpoleMɔɔ azua ne mɔ bikyebikye nwo* a.+ 4 Mbusua ekpunli ne mɔ ɛvo ɛhɔ ɛkɛ,Gyaa* mbusua ekpunli ne mɔ,Kɛ mɔɔ ngakyelɛ ne mɔɔ bɛvale bɛmaanle Yizilayɛ la de la,Kɛ bɛye Gyihova duma ne ayɛlɛ.+ 5 Ɔluakɛ ɛkɛ ne a bɛzieziele arelemgbunli ndɛnebualɛ mbia ne mɔ a,+Devidi abusua ɛlɔnwɔne arelemgbunli mbia ne mɔ.+ 6 Bɛzɛlɛ anzodwolɛ bɛmaa Gyɛlusalɛm.+ O suakpole, bɛdabɛ mɔɔ bɛkulo wɔ la banyia banebɔlɛ. 7 Anzodwolɛ ɛdɛnla wɔ bane mgbole ne mɔ anu,Na banebɔlɛ ɛdɛnla wɔ aranemgbole ne mɔ anu. 8 Me mediema nee me gɔnwo mɔ ati, mebaha kɛ: “Anzodwolɛ ɛdɛnla wɔ nu.” 9 Gyihova yɛ Nyamenle ne sua ne ati,+Mebakpondɛ kpalɛ meamaa wɔ.\n^ Hibulu aneɛ nu, “bɔ nu ko.”


2 Edwɛkɛsisilɛ 23 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 23:1-21\nGyɛhɔyada vale ɔ nwo liele nu; bɛyɛle Gyɛhowahye belemgbunli (1-11)\nBɛhunle Atalaya (12-15)\nGyɛhɔyada vale nzenzaleɛ rale (16-21)\n23 Wɔ ɛvolɛ nsuu ne anu, Gyɛhɔyada vale akɛnrasesebɛ lile ninyɛne nwo gyima na ɔ nee menli ɛya ɛya nwo zo mgbanyima yɛle ngyekyeleɛ,+ bɛmɛ a le, Gyɛloham ara Azalaya, Gyehoheenan ara Yehyemɛle, Obɛde ara Azalaya, Adaya ara Meeyasaya yɛɛ Zekelae ara Yilaehyafate. 2 Akee bɛhɔkpɔsale Dwuda na bɛboɔboale Livaema+ mɔɔ wɔ Dwuda azuamgbole ne mɔ azo nee Yizilayɛ mbusua mgbanyima ne mɔ amuala anloa. Mɔɔ bɛrale Gyɛlusalɛm la, 3 asafo ne amuala nee belemgbunli ne yɛle ngyekyeleɛ+ wɔ nɔhalɛ Nyamenle ne sua nu ɛkɛ, bɛwiele la ɔzele bɛ kɛ: “Bɛnlea! Belemgbunli ne ara bali tumi, kɛ mɔɔ Gyihova bɔle Devidi amra ne mɔ anwo ɛwɔkɛ la.+ 4 Mɔɔ bɛbayɛ la ɛne: Ɛsɔfoma nee Livaema mɔɔ bayɛ gyima+ wɔ Ɛnwomenlelielɛ kenle ne la bahyɛ bɛ nuhua ekpunli nsa na ekpunli ko azinza nlenkɛ ne mɔ;+ 5 ngyɛnu nsa anu ko bazinza belemgbunli sua nu ɛkɛ,+ na ngyɛnu nsa anu ekpunli ko ne mɔɔ ɛha la azinza Adiabo Anlenkɛ Kpole ne, na menli ne amuala bagyinlegyinla Gyihova sua ne alienwo ɛkɛ.+ 6 Bɛmmamaa awie biala wolo Gyihova sua ne anu kyesɛ ɛsɔfoma nee Livaema mɔɔ ɛlɛsonle la ala.+ Menli ɛhye mɔ bahola awolo ɛkɛ ɔluakɛ bɛle ekpunli nwuanzanwuanza, na menli ne amuala bali Gyihova mɛla zo. 7 Ɔwɔ kɛ Livaema ne dɛ bɛ akodeɛ ne mɔ bɛ sa nu na bɛbɔ belemgbunli ne anwo bɛyia. Bɛhu awie biala mɔɔ kɛwolo sua ne anu la. Bɛli belemgbunli ne anzi wɔ ɛleka biala mɔɔ ɔkɔ la.”* 8 Livaema nee Dwudama amuala yɛle mɔɔ ɛsɔfo Gyɛhɔyada hanle la pɛpɛɛpɛ. Yemɔti bɛ nuhua ko biala vale ye menli ne mɔɔ ɛlɛyɛ gyima wɔ Ɛnwomenlelielɛ kenle ne la yɛɛ menli mɔɔ ɛnyɛ gyima wɔ Ɛnwomenlelielɛ kenle ne+ la rale, ɔluakɛ ɛnee ɛsɔfo Gyɛhɔyada ɛtɛmaanle ekpunli ekpunli ne mɔ+ ɛtɛkpɔnenle gyima. 9 Akee ɛsɔfo Gyɛhɔyada vale atwɛ nee enyinlike ngyikyi* nee enyinlike mgbole mɔɔ le Belemgbunli Devidi ɛdeɛ,+ mɔɔ wɔ nɔhalɛ Nyamenle ne sua nu ɛkɛ la+ maanle menli ɛya ɛya nwo zo mgbanyima ne mɔ.+ 10 Akee ɔmaanle menli ne amuala vale bɛ akodeɛ ne mɔ dedɛle bɛ sa nu na bɛgyinlegyinlanle sua ne fema zo nee ye bɛne zo, afɔlemokyea ne anwo nee sua ne anwo amuala na bɛbɔle belemgbunli ne bɛyiale. 11 Akee bɛvale belemgbunli ne ara ne+ bɛvindele na bɛvale belemgbunli kyɛlɛ* ne bɛzoale ye na bɛvale Daselɛlilɛ* ne+ bɛdole ɔ ti zo* na bɛziele ye belemgbunli, na Gyɛhɔyada nee ɔ mra ne mɔ kpokpale ye. Akee bɛhanle kɛ: “Belemgbunli ɛnyi ɛhyɛ!”+ 12 Mɔɔ Atalaya dele menli ne ane kɛ bɛlɛnriandi na bɛlɛye belemgbunli ne ayɛlɛ la, ɛkɛ ne ala ɔrale menli ne anu wɔ Gyihova sua nu ɛkɛ.+ 13 Akee ɔnwunle kɛ belemgbunli ne gyi ye pila ne anwo ɛkɛ wɔ anuhɔlɛ ne. Ɛnee mgbanyima ne mɔ+ nee menli mɔɔ bɔ aweɛne ndendenle ne la wɔ belemgbunli ne anwo ɛkɛ, na ɛnee menli mɔɔ wɔ azɛlɛ ne azo la amuala anye ɛlie+ na bɛlɛbɔ aweɛne ndendenle ne, na ɛnee edwɛndolɛma mɔɔ dedɛ edwɛnebɔlɛ ninyɛne la li bɛ ti* wɔ ayɛlɛyelɛ ne anu. Ɛhye ati, Atalaya suosuanle ye adɛladeɛ ne mɔ anu na ɔdeanle nu kɛ: “Maamɔvo adwenle! Maamɔvo adwenle!” 14 Noko ɛsɔfo Gyɛhɔyada vale menli ɛya ɛya nwo zo mgbanyima, menli mɔɔ bɛkpa bɛ kɛ bɛnlea ɛlɔne ne anwo zo la vindele na ɔzele bɛ kɛ: “Bɛva ye bɛvi sogyama ne anu bɛvinde, na saa awie biala di ɔ nzi a bɛva konle dadeɛ bɛhu ye!” Ɔluakɛ ɛsɔfo ne hanle kɛ: “Bɛmmaku ye wɔ Gyihova sua nu ɛkɛ.” 15 Ɔti bɛhyele ye, na mɔɔ ɔdwule belemgbunli sua nu Ɛkpɔnwɔ Anlenkɛ Kpole ne anloa la, ɛkɛ ne ala, bɛhunle ye wɔ ɛkɛ. 16 Akee Gyɛhɔyada mumua ne nee menli ne amuala yɛɛ belemgbunli ne yɛle ngyekyeleɛ kɛ bɛbahɔ zo bɛayɛ Gyihova menli dahuu.+ 17 Ɛhye anzi menli ne amuala rale Beeyale sua* ne anwo na bɛbubule ye bɛguale aze,+ bɛbubule ye afɔlemokyea ne mɔ nee ye ananze ne mɔ,+ na bɛhunle Beeyale ɛsɔfo Mateyan+ wɔ afɔlemokyea ne mɔ anyunlu ɛkɛ. 18 Akee Gyɛhɔyada vale Gyihova sua ne azo ɛnleanlɛ wulale ɛsɔfoma ne nee Livaema ne asa anu, kɛ mɔɔ Devidi hyehyɛle bɛ nu ekpunli ekpunli kɛ bɛnlea Gyihova sua ne azo na bɛbɔ ɛyelalɛ afɔle bɛmaa Gyihova+ kɛ mɔɔ bɛhɛlɛ ye wɔ Mosisi Mɛla ne anu,+ na bɛva anyelielɛ nee edwɛne bɛyɛ ye kɛ mɔɔ Devidi hilele* la. 19 Eza ɔmaanle nlenkɛ mgbole sinzavolɛma+ gyinlegyinlanle Gyihova sua ne nlenkɛ mgbole ne anwo, amaa awie biala mɔɔ ɔ nwo ɛnde wɔ adenle biala azo la angola anwolo ɛkɛ. 20 Akee ɔvale menli ɛya ɛya nwo zo mgbanyima,+ menli titili ne mɔ, tumivolɛma mɔɔ nea menli ne anwo zo la nee menli mɔɔ wɔ azɛlɛ ne azo la amuala na bɛvale belemgbunli ne bɛvile Gyihova sua nu ɛkɛ ne bɛrale. Akee bɛluale anwuma anlenkɛ kpole ne anu bɛrale belemgbunli sua nu ɛkɛ na bɛvale belemgbunli ne bɛdɛnlanle belemgbunli ebia ne+ azo wɔ belemgbunlililɛ ne anu.+ 21 Ɔti menli mɔɔ wɔ azɛlɛ ne azo la amuala anye liele na suakpole ne azo yɛle dii, ɔluakɛ bɛvale konle dadeɛ bɛhunle Atalaya.\n^ Hibulu aneɛ nu, “wɔ ye ɛhɔlɛ nu nee ye ɛralɛ nu.”\n^ Anzɛɛ “ɛlɛmaa sɛkɛlɛneɛ.”\n^ Anzɛɛ “hanle.”\n2 Edwɛkɛsisilɛ 23


Seetan Zɔle Gyisɛse Nleanle | Ngakula Baebolo Ɛzukoalɛdeɛ\nAbɔnsam Zɔle Gyisɛse Nleanle\nMɔɔ bɛzɔnenle Gyisɛse bɛwiele la, sunsum nwuanzanwuanza ne vale ye hɔle fienemgbole ne anu. Yeanli debie kenle 40, yemɔti ɛhɔne hunle ye. Akee Abɔnsam razɔle Gyisɛse nleanle na ɔhanle kɛ: ‘Saa ɛle Nyamenle ara a, ka kile awolɛ ɛhye mɔ maa bɛhakyi paano.’ Noko Gyisɛse vale Ngɛlɛlera ne anu edwɛkɛ buale kɛ: ‘Bɛhɛlɛ kɛ tɛ aleɛ angome a maa sonla tɛnla ngoane nu a. Ɔwɔ kɛ ɛtie edwɛkɛ biala mɔɔ Gyihova kɛha la.’\nEza Abɔnsam hanle hilele Gyisɛse kɛ: ‘Saa ɛle Nyamenle Ara amgba a, ɛvi ɛzonlenlɛ sua ne ati zo fuandi ɛ nwo te aze. Bɛhɛlɛ kɛ Nyamenle bazoa ye anwumabɔvolɛma yeamaa bɛazɔ wɔ.’ Noko Gyisɛse vale Ngɛlɛlera ne anu edwɛkɛ hanle kɛ: ‘Bɛhɛlɛ kɛ mmasɔ Gyihova ɛnea.’\nAkee Seetan vale ewiade arelemgbunlililɛ kɔsɔɔti nee nuhua anwonyia yɛɛ anyunlunyia hilele Gyisɛse na ɔhanle kɛ: ‘Saa ɛsonle me kokye ala a, mebava ninyɛne ɛhye mɔ amuala meamaa wɔ.’ Noko Gyisɛse buale ye kɛ: ‘Fi ɛke kɔ Seetan! Bɛhɛlɛ kɛ Gyihova angome a ɔwɔ kɛ ɛsonle ye a.’\nAkee Abɔnsam hɔle, na anwumabɔvolɛma rale na bɛmaanle Gyisɛse aleɛ bɛmaanle ɔlile. Ɔvi mekɛ zɔhane, Gyisɛse bɔle Belemgbunlililɛ ne anwo edwɛkpa ne nolo. Gyima mɔɔ bɛzoanle ye wɔ azɛlɛ ye azo kɛ ɔrayɛ la ɛne. Menli anye liele mɔɔ ɔhilehilele bɛ la anwo, na ɛleka biala mɔɔ ɔhɔle la bɛdoale ye.\n‘Saa Abɔnsam bɔ adalɛ a, ɛnee ɔle ye subane ɔluakɛ ɔle adalɛ nee adalɛ kɔsɔɔti bɛ ze.’—Dwɔn 8:44\nKpuya: Sɔnea nsa ne a le boni mɔ? Kɛzi Gyisɛse buale Abɔnsam ɛ?\nMateyu 4:1-11; Maake 1:12, 13; Luku 4:1-15; Mɛla ne 6:13, 16; 8:3; Gyemise 4:7\nFa nwa awie Fa nwa awie Abɔnsam Zɔle Gyisɛse Nleanle


Edwɛne 101 | Yintanɛte Zo Baebolo | Ewiade Fofolɛ Ngilebɛbo\nTumivolɛ mɔɔ di nɔhalɛ\n‘Menrɛkponle adubɛnwo zo’ (5)\n“Mebanlea nɔhavoma” (6)\nDevidi edwɛne. Ayɛlɛyelɛ edwɛne. 101 Mebado ɛlɔlɛ kpundii nee pɛlepɛlelilɛ nwo edwɛne. O Gyihova, wɔmɔ a mebado* ayɛlɛyelɛ edwɛne meamaa wɔ a. 2 Mebayɛ me ninyɛne nrɛlɛbɛ nu na me nwo annyia ngehanleɛ. Kenlenzu a ɛbara me nwo a? Mebava ahonle mɔɔ di munli*+ la meadɛnla me sua nu. 3 Menrɛnlea ninyɛne mgbane mgbane* biala. Mekyi bɛdabɛ mɔɔ bɛtwe bɛ nwo bɛfi mɔɔ le kpalɛ la anwo la nyɛleɛ;+Me nee bɛ ɛnrɛyɛ debie biala.* 4 Ahonle mɔɔ le mɛlɛbɛla la ɛmbikye me;Menrɛlie mɔɔ le ɛtane la menrɛdo nu.* 5 Awie biala mɔɔ fea sɛkye ɔ gɔnwo duma la,+Mebaye ye meavi ɛkɛ.* Awie biala mɔɔ lɛ adubɛnwo ɛnyelɛ nee anwomemaazo ahonle la,Menrɛkponle ye. 6 Mebanlea nɔhavoma mɔɔ wɔ azɛlɛ ne azo la,Amaa bɛ nee me adɛnla. Sonla mɔɔ anwo ɛnlɛ ngehanleɛ* la bazonle me. 7 Mɛlɛbɛla sonla biala ɛnrɛdɛnla me sua nu,Yɛɛ adalɛ sonla biala ɛnrɛgyinla me nyunlu.* 8 Nwonlomɔ biala mebaha amumuyɛma kɔsɔɔti mɔɔ wɔ azɛlɛ ne azo la anloa meado nu,*Na meaye ɛtanevolɛma amuala meavi Gyihova suakpole ne azo.+\n^ Anzɛɛ “ninyɛne mɔɔ nvasoɛ ɛnle zo la.”\n^ Anzɛɛ “Menrɛbikye bɛ nyɛleɛ ne anwo.”\n^ Hibulu aneɛ nu, “Menrɛnwu mɔɔ le ɛtane la.”\n^ Anzɛɛ “Mebahu ye.”\n^ Anzɛɛ “dua ye munlililɛ nu.”\n^ Hibulu aneɛ nu, “me nye zo.”\n^ Anzɛɛ “mebahu bɛ.”


Ɛ Nee Mgbɔnwɔkavoma Nna Ne\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Giliki Guarani Gun Haitian Creole Hausa Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nEDWƐKƐ TITILI | MGBƆNWƆKAVOMA NNA NE—KƐZI BƐ GYIMA KA WƆ Ɛ?\nƐ Nee Mgbɔnwɔkavoma Nna Ne Bɛnriandi bɛba bɛ nyunlu, bɛ gyakɛ abo ɛlɛdi kikilikikili! Saa ɛpɛ mgbɔnwɔ ne mɔ nee menli mɔɔ ɛlɛka la anwo nvoninli wɔ wɔ adwenle nu a, ɔle kɛ asɛɛ bɛlɛye ye vidio wɔ Baebolo ne anu bɛahile wɔ la! Ɛkpɔnwɔ mɔɔ limoa la le fufule, ahenle mɔɔ de zo la le belemgbunli fofolɛ mɔɔ bɛwula ye anyunlunyia. Ɛkpɔnwɔ mɔɔ doa ye la le kɔkɔlɛ, na ahenle mɔɔ de zo la ɛlɛye anzodwolɛ avi azɛlɛ ye azo. Ɛkpɔnwɔ mɔɔ tɔ zo nsa mɔɔ le bile kisii la li ɔ nzi, kavolɛ ne lɛ tone ɔ sa nu na ɔlɛbɔ alɔbɔlɛ edwɛkɛ bie mɔɔ fale ɛhɔne nwo la nolo. Ɛkpɔnwɔ mɔɔ tɔ zo nna la le nzonle, ɛhye le anwodolɛ nee anwonyane nwo sɛkɛlɛneɛ. Ewule mumua ne a ɛlɛka ɛkpɔnwɔ ne a. Yɛɛ Nla doa ye na ɔlɛkuhu menli dɔɔnwo!—Yekile 6:1-8.\n“Mɔɔ mengengale mgbɔnwɔkavoma nna ne anwo edwɛkɛ la, me ahonle dule. Ɔyɛle me kɛ Ndɛnebualɛ Kenle ne ɛdwu na ɔluakɛ metɛsieziele me nwo la ati, menrɛnyia ngoane.”—Crystal.\n“Menwunle mgbɔnwɔkavoma ngaklie nna ne mɔɔ bɛde mgbɔnwɔ mɔɔ asolo biala kɔla ne azo la, ɔzinli me nwo. Noko mɔɔ menwunle mɔɔ yekile ne kile la, mendele ɔ bo kpalɛ.”—Ed.\nAsoo ɛte nganeɛ kɛ mɔɔ Crystal anzɛɛ Ed dele la ɔ?Kɛ ɔde ye biala la, mgbɔnwɔkavoma nna ne anwo edwɛkɛ mɔɔ wɔ Yekile, Baebolo buluku mɔɔ li awieleɛ anu la boka ninyɛne mɔɔ menli ze ye kpalɛ la anwo. Noko ɛnyelɛzodeɛnwunlɛ ɛhye mɔɔ ɛbade ɔ bo la baboa wɔ. Adenle boni azo? Nyamenle ɛbɔ ɛwɔkɛ kɛ saa ɛkenga, ɛsukoa na ɛfa edwɛkɛ mɔɔ wɔ ngapezo buluku ɛhye anu la ɛdi gyima a, ɛ nye balie.—Yekile 1:1-3.\nMenli bie mɔ sulo ɛnyelɛzodeɛnwunlɛ ɛhye noko bɛanyɛ kɛ bɛfa banwunlonwunla wɔ. Nɔhalɛ nu, menli mgbe dɔɔnwo ɛnwu kɛ ɛnyelɛzodeɛnwunlɛ zɔhane ɛmaa bɛ diedi nu ɛmia na bɛnyia kenle bie anyelazo. Ɔbahola yeaboa ɛdawɔ noko! Yɛsɛlɛ wɔ, toa zo kenga.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE No. 3 2017 | Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?\nNo. 3 2017 | Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?\nƐZINZALƐ ARANE No. 3 2017 | Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?


1 Gyɔn 5 ACD - Abono pɛwu mɛ sɔɔ gyi yɛɛ Yesu ne n gyɛ - Bible Search\n1 Gyɔn 4 2 Gyɔn 1\n1 Gyɔn 5\nWurubuaarɛ Mɔ-Biana Gidebi de Mɔmɔ-Ɔlon Ɔbono Mɛ Bo Mɔ\n1Abono pɛwu mɛ sɔɔ gyi yɛɛ Yesu ne n gyɛ ɔbono Wurubuaarɛ gi sun lii Wurubuaarɛ dɔ de ɔꞌ baa mɔlɛgɛ aye mɔ, i lɔrɔ korogɛ mɔmɔ lii Wurubuaarɛ asɛ ne. Mɛ gyɛ Wurubuaarɛ mɔ-biana gɛsintin. Ɔbono ɔ kya laarɛ Wurubuaarɛ ilaa mɔ, ɔ laa laarɛ abono mɛ gyɛ Wurubuaarɛ mɔ-biana gɛsintin mɔ ilaa kee. 2Nengyene a nyɛ bii yɛɛ a kya laarɛ abono mɛ gyɛ Wurubuaarɛ mɔ-biana gɛsintin mɔ ilaa mɔ, i laa lii ilaa inyɔ idɛ asɛ: imɔ ne n gyɛ yɛɛ a kya laarɛ Wurubuaarɛ gbaa-gbaa ilaa ne a kya nu mɔ-gɛdɛ. 3Nengyene a kya laarɛ Wurubuaarɛ ilaa gɛsintin mɔ, a laa gyi mɔ-nbara mɔ so. Ne mɔ-nbara mɔ so gigyi i maŋ wɔra ilaa bolonsɛ sa aye. 4Nyamesɛ kamaasɛ ɔbono i korogɛ mɔ lii Wurubuaarɛ asɛ mɔ, mɔ ne n kya nyɛ ɔlon asa abono mɛŋ nyi Wurubuaarɛ mɔ ilaa wɔrasɛ so. Ilaa ibono i bo aye dɔ ne i kya sa aye ɔlon ne a kya nyɛ kɔ lii ilaa idɛana dɔ mɔ ne n gyɛ gisɔɔgyi gibono a sɔɔ Yesu gyi mɔ. 5Isa ɔmɔ ne nan taalɛ nyɛ ɔlon asa abono mɛŋ nyi Wurubuaarɛ mɔ ilaa wɔrasɛ so? Gɛnen mɔ, ɔbono ɔ kya sɔɔ gyi yɛɛ Yesu ne n gyɛ Wurubuaarɛ mɔ-bi mɔ wolɛ.\nIbono So A Laa Ka Gyan Yesu So Mɔ\n6Yesu Kirisito ne n gyɛ ɔbono ɔ ba gɛsinkpan so ne Wurubuaarɛ gi lɛɛ mɔ-gidebi nyiile asa kyu naa de nkyu nbono mɛ kyu gyere mɔ Wurubuaarɛ sagyere mɔ so. Ɔ lɛɛ mɔ-gidebi nyiile asa kee kyu naa de ibono o wuꞌ kyɛɛgɛ mɔ-nkalan fuɛ mɔ so. I mɛŋ gyɛ nkyu mɔ wolɛ so ne Kirisito gidebi mɔ gi lii gɛwi. Nkyu de nkalan so ne mɔ-gidebi mɔ gi lii gɛwi. Wurubuaarɛ Oduduu mɔ kee kya lɛɛ Yesu gidebi mɔ nyiile aye. I lii fɛɛ Wurubuaarɛ Oduduu mɔ bo gɛsintin. 7I bo ilaa isaꞌ ibono i kya lɛɛ Yesu gidebi mɔ nyiile aye. 8Imɔ ne n gyɛ Wurubuaarɛ Oduduu mɔ, nkyu mɔ, de nkalan mɔ. Ne gɛnen ilaa isaꞌ idɛ i kya tɔgɛ daa ilaa kolon.\n9Nyamesɛ gi wu ilaa de ansi ne ɔ kya tɔgɛ mɔ, a kya nu mɔ asɛ. Ne Wurubuaarɛ mɔ de‑e? Ilaa ibono ɔ laa buu mɔ i maŋ don anyamesɛ-lɛɛ mɔ gbaa bun? To! Ilaa ibono Wurubuaarɛ gi lɛɛ nyiile aye kyu lii mɔ-bi mɔ so mɔ ne n gyɛ ilaa idɛ. 10Ɔbono ɔ sɔɔ Yesu, Wurubuaarɛ mɔ-bi mɔ, gyi mɔ, ilaa ibono Wurubuaarɛ gi lɛɛ nyiile kyu lii mɔ-bi mɔ so mɔ i bo kaasɛ gisen dɔ. Ɔbono mɔ, ɔ mɛŋ kya sɔɔ Wurubuaarɛ gyi mɔ, gɛnen kaasɛ ɔbono kya nyiile yɛɛ Wurubuaarɛ gyɛ ɔbonbo ne. I lii fɛɛ ilaa ibono Wurubuaarɛ gi lɛɛ nyiile kyu lii mɔ-bi mɔ so mɔ, ɔ mɛŋ sɔɔ imɔ gyi. 11Ilaa ibono Wurubuaarɛ gi lɛɛ nyiile aye mɔ ne n gyɛ yɛɛ ɔ sa aye mɔ asɛ gɛkyena gɛbono gɛŋ bo ɔkara mɔ. Gɛnen gɛkyena gɛbono gɛ kya naa daa de mɔ-bi Yesu so. 12Nyamesɛ ɔbono ɔ bo Wurubuaarɛ mɔ-bi mɔ tɛ mɔ dɔ mɔ, gɛnen kaasɛ ɔbono bo Wurubuaarɛ asɛ gɛkyena ne. Ɔbono mɔ, Wurubuaarɛ mɔ-bi mɔ mɛŋ tɛ mɔ dɔ mɔ, mɛŋ bo Wurubuaarɛ asɛ gɛkyena.\nWurubuaarɛ Asɛ Gɛkyena de Gɛdalaa\n13N kya ŋmarasɛ ɔwolɛ baarɛ n kya sa fɛye abono fɛ kya ka gyan Wurubuaarɛ mɔ-bi mɔ so mɔ de fɛꞌ nyɛ bii yɛɛ fɛ bo Wurubuaarɛ asɛ gɛkyena gɛkpaa. 14Ilaa ibono a nyi aye-asen dɔ ne i kya yɛgɛ a kya nyɛ bugi aye-asen sa Wurubuaarɛ mɔ ne n gyɛ yɛɛ a kya kolɛ mɔ ilaa kamaasɛ ne i gyɛ mɔ-gɛlaarɛ dɔ mɔ, ɔ kya nu aye asɛ. 15Nengyene a nyi yɛɛ Wurubuaarɛ kya nu ilaa kamaasɛ ibono a kya kolɛ mɔ mɔ, a nyi kee yɛɛ ɔ ti nu aye-ndalaa ne ɔ laa wɔra sa aye.\n16Nengyene fɛɛ fo ɔko fo wu fo-nanbo Kirisito sonbo kya wɔra ilaa nyɛnyɛn iko ne i mɛŋ gyɛ ilaa ibono i laa baragɛ mɔ‑rɛ Wurubuaarɛ nsana gɛkpaa mɔ, dalaa kolɛ Wurubuaarɛ sa mɔ. Fo dalaa sa mɔ mɔ, Wurubuaarɛ laa sa mɔ Wurubuaarɛ asɛ gɛkyena ɔnan. Nyamesɛ ɔbono mɔ-ilaa nyɛnyɛn i mɛŋ gyɛ ilaa ibono i laa baragɛ Wurubuaarɛ mɔ‑rɛ mɔ nsana gɛkpaa mɔ wolɛ ne nꞌ darɛ gɛnen. Ilaa nyɛnyɛn iko i bo no i kya baragɛ Wurubuaarɛ mɔ‑rɛ nyamesɛ nsana gɛkpaa. Iŋ gyɛ imɔ ibono so ne nꞌ kya tɔgɛ yɛɛ fɛꞌ dalaa sa ɔbono mɔ. 17Ilaa kamaasɛ ibono iŋ boran sa Wurubuaarɛ mɔ, i gyɛ ilaa nyɛnyɛn. I bo ilaa nyɛnyɛn iko ɔnan berɛ ibono iŋ kya baragɛ Wurubuaarɛ mɔ‑rɛ nyamesɛ nsana gɛkpaa.\n18A nyi yɛɛ ɔkamaasɛ ɔbono i lɔrɔ korogɛ mɔ lii Wurubuaarɛ asɛ mɔ maŋ kpɛ ɔ kya wɔra ilaa nyɛnyɛn. Kirisito ɔbono i korogɛ mɔ lii Wurubuaarɛ asɛ mɔ ne n kya dii fo gɛnen kaasɛ ɔbono ne Ɔbonsan, nyamesɛ nyɛnyɛn mɔ mɛŋ kya nyɛ yii fo. 19A nyi yɛɛ aye abono a kya ka gyan Yesu so mɔ a gyɛ Wurubuaarɛ adɛ gɛsintin. Asa sɛnsɛ pɛwu abono mɛ bo gɛsinkpan so mɔ, mɛ bo daa Ɔbonsan, nyamesɛ nyɛnyɛn mɔ abaa dɔ.\n20A nyi kee yɛɛ Wurubuaarɛ mɔ-bi Yesu Kirisito gi ba gɛsinkpan so, ne o bugi aye abono a kya ka gyan mɔ so mɔ ansi de aꞌ bii ɔbono ɔ tansi ɔ gyɛ Wurubuaarɛ mɔ. Aye‑rɛ ɔbono ɔ tansi ɔ gyɛ Wurubuaarɛ mɔ a san a gyɛ nyamesɛ kolon. Aye‑rɛ Wurubuaarɛ mɔ‑rɛ mɔ-bi Yesu Kirisito ne n san a gyɛ nyamesɛ kolon. Wurubuaarɛ tansi ɔ gyɛ Wurubuaarɛ, ne mɔ kee ne n kya sa Wurubuaarɛ asɛ gɛkyena gɛbono gɛŋ bo ɔkara mɔ. 21Imɔso, me-biana, fɛꞌ dii fɛye-nyoro de fɛ mɛŋ sa fɛꞌ son ilaa banban iko baa bɔla de Wurubuaarɛ.


Nwa Yeɛ Ole Yesu Kristo? | Edwirɛ Páa\n1. Ɔyɛle sɛɛ yeɛ Yesu wale ngõa nu ɔ?\nSuban páa beni yeɛ ná Yesu le ye bɔ ɔmaa mmenia hora pingyele ye ɔ?—MATEO 11:29; MARKO 10:13-16.\nSona biala nne berɛ bɔ ɔte kyɛ Yesu ɔ, ofikyɛ olimoa tenane ase kyɛ honhom abɔdeɛ kora yeɛ bɛwo ye wɔ aseɛ so kyɛ sona ɔ. (Yohane 8:23) Yesu te Nyameɛpiri abɔdeɛ bɔ olimoa, na ɔboka so bie yeɛ bɛbɔle nningyein bɔ waha mukoraati ɔ. Ye ngome yeɛ Yehowa bɔle ye tẽe, yeti ɔfata kyɛ befrɛ ye Nyameɛpiri “Awa bɔ ɔwole ye kõmaapɛ” ne. (Yohane 1:14) Besa bɛfrɛ Yesu “Edwirɛ Ne” ofikyɛ odwudwo ma Nyameɛpiri.—Kenga Anyandera 8:22, 23, 30; Kolosefoɛ 1:15, 16.\n2. Nzuati yeɛ Yesu wale aseɛ so ɔ?\nNyameɛpiri yele Ɔwa ne ngõa file anwuro wale aseɛ so oowurale Yudaniɛ bie bɔ ɔte ɔbabunu bɔ bɛfrɛ ye Mary kunu. Yeti Yesu annya baba bɔ ɔte sona ɔ. (Luka 1:30-35) Nikyehorɛ tibɔ Yesu wale aseɛ so yeɛ ole kyɛ, (1) ɔɔhãne Nyameɛpiri nwo naholɛ dwirɛ (2) ɔɔyɛle nneasoɛ maa yenwuni kyɛbɔ yɛkɔyɛ Nyameɛpiri apɛdeɛ ɔmva yenwo kyɛ yeyia ɔhaw ahoroɛ bɔ enu yɛ se ne, afei (3) ɔɔfale ye ngõa bɔ ɔte pɛ ne mane yɛ kyɛ “agyedeɛ.”—Kenga Mateo 20:28.\n3. Nzuati yeɛ yehia agyedeɛ ne ɔ?\nAgyedeɛ te esikaa anaa nikyeebie bɔ betua bɛfa bede ebie befi ewue nu ɔ. (Exodus 21:29, 30) Ahyaseɛ ne, na mbanyiyɛlɛ ɔne ewue ɔbboka Yehowa atirimbɔ bɔ ole ma sona naso. Nzu yeɛ ɔmaa yenwu ye sɔ ɔ? Nyameɛpiri hã hyirɛle sona bɔ olimoa ne, Adam kyɛ, sɛ ɔyɛ bɔ Bible frɛ ye “bɔne” a, okowu. Yeti sɛ Adam anyɛ bɔne a, ahãa ongowu. (Genesis 2:16, 17; 5:5) Kyɛbɔ Bible maa yenwui ne, ɔnate Adam so yeɛ bɔne “wale” ewiase mukoraati ɔ. Yeti Adam maa bɔne bɔ ɛso akatua yeɛ ole ewue ne hãne ye bosofoɛ mukoraati. Ɛhene ati yeɛ yehia agyedeɛ bɔ ɔkɔhora kole yɛ kofi bɔne, ɔne ewue bɔ yenya yefili Adam berɛ nanu ne ɔ.—Kenga Romanfoɛ 5:12; 6:23.\nNwa yeɛ né ɔkɔhora kotua agyedeɛ ne kɔfa kole yɛ kofi ewue nu ɔ? Sɛ yewu a, yetua yɛ ngome yɛ bɔne nwo kerɛ. Sona biala nne berɛ bɔ ɔkɔhora kotua ebie bɔne nwo kerɛ kɔma ye ɔ.—Kenga Edwein 49:7-9.\n4. Nzuati yeɛ Yesu wule ɔ?\nNé Yesu tte kyɛ yɛ, ná ɔte pɛ. Yeti ná ɔnzɛkyɛ owu fa tua ye bɔne nwo kerɛ—ofikyɛ waanyɛ bɔne biala. Yesu wule fa tuale afoforɛ bɔne nwo kerɛ. Nyameɛpiri somane Ɔwa ne maa oowule lɛle yɛ ngõa fa hyirɛle kyɛ ole ɔdɔ paa ma sona. Yesu tiele ye Baba, na ɔfale ye ngõa bɔle afɔleɛ mane yɛ fa hyirɛle kyɛ ɔdɔ yɛ.—Kenga Yohane 3:16; Romanfoɛ 5:18, 19.\n5. Nzu yeɛ Yesu yɛ ye kesaalae ɔ?\nMmerɛ bɔ né Yesu wɔ aseɛ so ne, ɔsale anwonyerɛ, otingyele awufoɛ, na olɛle mmeni pẽe fili amaneɛnwunɛ nu. Ɔyɛle sɔ fa hyirɛle bɔ ɔkɔyɛ ye kyẽabie kɔma mmenia bɔ bɛkɔyɛ setie bɛkɔma ye ne. (Mateo 15:30, 31; Yohane 5:28) Yesu wue sĩ ne, Nyameɛpiri tingyele ye wale ngõa nu biekũ kyɛ honhom abɔdeɛ. (1 Petro 3:18) Yesu tenane Nyameɛpiri sa famaa so wondɛle oodwule kyɛ Yehowa mane ye tumi kyɛ oli aseɛ mukoraati so ɔ. (Hebrifoɛ 10:12, 13) Kesaalae Yesu di hene wɔ anwuro, na bɛbɔ beli ye si ne kã edwirɛ páa ne wɔ aseɛ mukoraati so.—Kenga Daniel 7:13, 14; Mateo 24:14.\nƆngɔhyɛ, Yesu kɔfa tumi bɔ wanyae kyɛ ɔhene ne kɔye amaneɛnwunɛ ɔne bɛbɔ bɛfa bɛba ne mukoraati kofi berɛ. Ebiala bɔ onya Yesu nu gyidie na otie ye ne konya daa ngõa wɔ paradise aseɛ so.—Kenga Edwein 37:9-11.


Nzema Mbuluku Ngakyile (1982-2021)\nƐhye le mbuluku mɔɔ wɔ aneɛ ngakyile nu la neɛnleanu ɛleka mɔɔ Gyihova Alasevolɛ ɛyɛ.\nYɛsɛlɛ wɔ, saa ɛkulo kɛ ɛtwe buluku bie a kɔ jw.org.\nAneɛ fofolɛ mɔɔ ɛra: Lele, Min Nan (Quanzhou)\nMaanle, April 14\nGyihova le me boavolɛ; menrɛzulo.—Hib. 13:6.\nWɔ ɛvolɛ dɔɔnwo mɔɔ ɛpɛ nu la anu, Ɛzinzalɛ Arane ne hanle kɛ: “Awie mɔɔ ze Nyamenle kpalɛ la banyia ye nu anwodozo kpole wɔ sɔnea mekɛ nu.” Ɛhye le nɔhalɛ kpalɛ! Saa yɛbahola yɛagyinla sɔnea nloa a, ɔwɔ kɛ yɛkulo Gyihova na yɛnyia ye nu anwodozo bɔkɔɔ. (Mat. 22:36-38; Gye. 5:11) Kenga Baebolo ne dahuu amaa wɔabikye Gyihova kpalɛ. (Gye. 4:8) Saa ɛlɛkenga Baebolo ne a, fa wɔ adwenle sie Gyihova subane ngɛnlɛma ne mɔ azo. Nea kɛ ɛbanwu kɛzi Gyihova kulo wɔ na ɔte nganeɛ ɔmaa wɔ la wɔ edwɛkɛ mɔɔ ɔka nee ye nyɛleɛ nu. (Ɛzɛ. 34:6) Ɔluakɛ bɛanla ɛlɔlɛ ali bɛangile bie mɔ la ati, ɔyɛ se ɔmaa bɛ kɛ bɛbalie bɛali kɛ Nyamenle kulo bɛ. Saa ɛlɛ ngyegyelɛ ɛhye bie a, bɔ mɔdenle kɛ ɛbahɛlɛ ndenle mɔɔ Gyihova dua zo da anwunvɔnezelɛ nee atiakunlukɛnlɛma ali kile wɔ alehyenlɛ biala la. (Edw. 78:38, 39; Wlo. 8:32) Saa ɛsuzu wɔ anwubielɛ nwo na ɛdwenledwenle mɔɔ ɛkenga ye wɔ Nyamenle Edwɛkɛ ne anu la anwo a, ɛbahola wɔahɛlɛ ninyɛne dɔɔnwo mɔɔ Gyihova ɛyɛ ɛmaa wɔ la. Mekɛ mɔɔ ɛlɛdwenle mɔɔ Gyihova ɛyɛ ɛmaa wɔ anwo la, ɛlɔlɛ mɔɔ ɛlɛ ɛmaa ye la bayɛ kpole.—Edw. 116:1, 2. w19.07 2-3 ¶4-5\nNeɛnlea Ngɛlɛlera Ne Anu Dahuu—2021\nKule, April 15\n[Yɛnlɛ] bɛ diedi ne azo tumi, emomu yɛle bɛ gɔnwo mɔ gyimayɛvoma mɔɔ maa bɛ nye die a, ɔluakɛ bɛ diedi ne ati a bɛgyi kpundii a.—2 Kɔl. 1:24.\nGyihova ɛtɛmaanle yɛ tumi kɛ yɛzi kpɔkɛ yɛmaa awie mɔ. Awie mɔɔ ɔdi mɛla mɔɔ anwo ɛngyia la ɛmbɔ ɔ diema nwo bane, emomu ɔbɔ mɔdenle kɛ ɔnyia ɔ diema ne diedi zo tumi. Seetan Abɔnsam ɛnrɛgyakyi kɛ ɔbayɛ Gyihova nɔhalɛ azonvolɛ kpɔdekpɔde. (1 Pita 5:8; Yek. 2:10) Seetan nee menli mɔɔ gyi ɔ nzi la babɔ mɔdenle kɛ bɛfa bɛ sa bɛado Gyihova ɛzonlenlɛ zo. Noko ɔnle kɛ yɛmaa ɛzulolɛ ka yɛ! (Dit. 7:21) Gyihova gyi yɛ nzi, na ɔbahɔ zo yeaboa yɛ saa bɔbɔ bɛfa bɛ sa bɛto yɛ gyima ne azo a. (2 Ek. 32:7, 8) Bɛmaa yɛbɔ kpɔkɛ kɛ yɛbayɛ mɔɔ ɛvoya mɔɔ limoa mediema ne mɔ yɛle la bie, bɛzele bɛ mekɛ zo tumivolɛma ne kɛ: “Saa ɔle kpalɛ wɔ Nyamenle anyunlu kɛ yɛkɛdie bɛ yɛkɛdɛla Nyamenle a, ɛnee bɛdabɛ bɛbua. Na yɛmɛ yɛnrɛhola yɛnrɛgyakyi kɛ yɛkɛha ninyɛne mɔɔ yɛnwu ye nee mɔɔ yɛde la.”—Gyi. 4:19, 20. w19.07 13 ¶18-20\nYalɛ, April 16\nSonla ahonle nu nzuzulɛ le kɛ azule mɔɔ le kuma la, noko sonla mɔɔ lɛ adwenlenunwunlɛ la sa bie.—Mrɛ. 20:5.\nSaa yɛlɛdi daselɛ a, ɔwɔ kɛ yɛbɔ mɔdenle kɛ yɛbanwu deɛmɔti menli mɔɔ yɛyia bɛ lɛ adwenle ngakyile la. Bɛtetele ɛzoanvolɛ Pɔɔlo wɔ Dwuuma avinli. Ɛnee ɔwɔ kɛ ɔbɔ mɔdenle ɔmaa ye edwɛkɛ ne dwu Maanle maanle ne anu amra mɔɔ bɛnze Gyihova nee Ngɛlɛlera ne anwo edwɛkɛ dɔɔnwo la ahonle nu. Bie a ɔwɔ kɛ yɛyɛ neɛnleanu amaa yɛade yɛ azɛlɛsinli ne anu amra edwɛkɛ bo. (1 Kɔl. 9:20-23) Yɛ bodane a le kɛ yɛ sa baha menli “mɔɔ fɛta” la. (Mat. 10:11) Amaa yɛadwu menli ahonle nu la, ɔwɔ kɛ yɛmaa bɛkile bɛ adwenle na yɛtie bɛ kpalɛ. Adiema bie mɔɔ wɔ England la biza menli adwenle wɔ kɛzi bɛbanyia abusua nu anyelielɛ, kɛzi bɛtete ngakula anzɛɛ kɛzi bɛgyinla nzisi nloa la anwo. Saa ɔtie bɛ mualɛ ne ɔwie a, ɔka kɛ, “Kɛzi ɛdwenle folɛdulɛ ɛhye mɔɔ bɛhɛlɛle la asɛɛ ɛvolɛ 2,000 ɛpɛ nu la anwo ɛ?” Akee ɔkenga ngɛlɛlera mɔɔ yekpa la wɔ ye fonu ne azo wɔ mekɛ mɔɔ ɔnga edwɛkɛkpɔkɛ “Baebolo” a. w19.07 21-22 ¶7-8


Gyɛnɛsese 15 | Yintanɛte Zo Baebolo | Ewiade Fofolɛ Ngilebɛbo\nNyamenle nee Ebilam yɛle ngyekyeleɛ (1-21)\nBɛhanle bɛdole ɛkɛ kɛ bɛbahile bɛ nyane ɛvolɛ 400 (13)\nNyamenle zile ɛwɔkɛ mɔɔ ɔbɔle Ebilam la azo (18-21)\n15 Ɛhye anzi, Gyihova hanle hilele Ebilam wɔ ɛnyelɛzodeɛnwunlɛ nu kɛ: “Ebilam, mmasulo.+ Mele enyinlike memaa wɔ.+ Wɔ ahatualɛ bayɛ kpole kpalɛ.”+ 2 Ebilam buale kɛ: “Tumivolɛ Awulae Gyihova, duzu a ɛbava wɔamaa me a? Ɔluakɛ menlɛ ralɛ yɛɛ ahenle mɔɔ bali me agya la a le Ɛleyizɛ mɔɔ vi Damasekɛse la.”+ 3 Ebilam doale zo kɛ: “Ɛtɛmaanle metɛwole ralɛ,+ na me sua nu ɛke sonla* a bali me agya a.” 4 Noko nea! Gyihova buale ye kɛ, “Nrenyia ɛhye ɛnrɛli wɔ agya, emomu ɛdawɔ mumua ne ɛ ra* a bali wɔ agya a.”+ 5 Akee ɔvale ye ɔvindele na ɔhanle kɛ: “Mesɛlɛ wɔ to ɛ nye anwuma na tia nwɔlɔra ne mɔ, saa ɛkɛhola bɛ tia a.” Akee ɔzele ye kɛ: “Zɔhane ala a ɛ bo zo amra bayɛ a.”+ 6 Ɔnyianle diedi wɔ Gyihova anu+ na Nyamenle bule nyɛleɛ ɛhye kɛ ɔle tenlene.+ 7 Akee ɔdoale zo kɛ: “Medame a mele Gyihova mɔɔ yele wɔ vile Kaledeama sua Ɛɛle azo kɛ mefa azɛlɛ ɛhye meamaa wɔ kɛ wɔ agyapadeɛ a.”+ 8 Ɛhye ati ɔhanle kɛ: “Tumivolɛ Awulae Gyihova, kɛ ɔkɛyɛ na meanwu kɛ azɛlɛ ne bayɛ me ɛdeɛ ɛ?” 9 Ɔbuale ye kɛ: “Fa ɛnlankɛ ralɛ mɔɔ ɛli ɛvolɛ nsa, abɔnkye belɛ mɔɔ ɛli ɛvolɛ nsa, boane nyinli mɔɔ ɛli ɛvolɛ nsa, abubule yɛɛ mɔlɔnoma ralɛ bɛla.” 10 Ɔti ɔvale ɛhye mɔ amuala na ɔkpukekpukele nuhua nwiɔ nwiɔ na ɔvale ebule ko biala ɔdole ebule ko ne anwo, noko yeamkpukekpuke nloma ne mɔ anu. 11 Nloma mɔɔ di nane funli la rale nane ne mɔɔ yehu bɛ la anwo, noko Ebilam voanle bɛ. 12 Mɔɔ sɛnzɛne ne ɛlɛkɔ ahɔdɔ la, nafelɛ kpole vale Ebilam na awozinli kpole mɔɔ anu yɛ ɛzulolɛ la hedale ɔ nwo zo. 13 Akee ɔzele Ebilam kɛ: “Nwu ye wienyi kɛ ɛ bo zo amra bayɛ nyɛvolɛ wɔ azɛlɛ mɔɔ ɛnle bɛ ɛdeɛ la azo na menli mɔɔ wɔ ɛkɛ ne la bava bɛ ayɛ ngɛkɛlɛ na bɛahile bɛ nyane too ɛvolɛ 400.+ 14 Noko mebabua maanle ne mɔɔ bɛbazonle bɛ la ndɛne,+ na ɛhye anzi, bɛbava ninyɛne dɔɔnwo bɛavi ɛkɛ bɛahɔ.+ 15 Na wɔmɔ, ɛbava anzodwolɛ wɔadoa wɔ nenyia mɔ; ɛbanyi wɔayɛ kpanyinli kpalɛ na bɛazie wɔ.+ 16 Noko awolɛndoazo mɔɔ tɔ zolɛ nna la bazia ara ɛke,+ ɔluakɛ mekɛ ɛtɛdwule mɔɔ ɔwɔ kɛ bɛtea Amɔlema wɔ bɛ ɛtane ne anwo a.”+ 17 Mɔɔ sɛnzɛne ne hɔdɔle na maanle nu yɛle awozinli la, fonlomo mɔɔ ɛlɛkpu esike nee tɛkɛ mɔɔ ɛlɛsɔ la razenle nane azinli ne mɔ avinli. 18 Kenle zɔhane, Gyihova nee Ebilam yɛle ngyekyeleɛ+ na ɔhanle kɛ: “Mebava azɛlɛ ɛhye meamaa ɛ bo zo amra,+ ɔvi Yigyibiti azule ne anloa kɔdwu azule kpole Yufileti ne anloa:+ 19 Kinama,+ Kinaezema, Kademɔma, 20 Hɛtema,+ Pilɛzema,+ Relɛfeeyemma,+ 21 Amɔlema, Keenama, Gɛgahyema yɛɛ Gyibɛsema azɛlɛ ne.”+\n^ Hibulu aneɛ nu, “ralɛ nrenyia.”


Pɔɔlo Nee Timote | Ngakula Baebolo Ɛzukoalɛdeɛ\nƐnee Timote le adiema kpavolɛ wɔ Lesetela asafo ne anu. Ɛnee ye papa le Gilikinli yɛɛ ye mame le Dwuunli. Ye mame Yunise nee ye nana Loyese hilehilele ye Gyihova anwo debie wɔ ye ngakula nu.\nMɔɔ Pɔɔlo ɛlɛkɔ ahɔha edwɛkɛ ne wɔ mekɛ mɔɔ tɔ zo nwiɔ na ɔdwule Lesetela la, ɔnwunle kɛ Timote kulo mediema ne mɔ kpalɛ na ɔkulo kɛ ɔboa bɛ. Pɔɔlo vale Timote bokale ɔ nwo wɔ ye adendulɛ ne anu. Ɔtetele Timote ɔmaanle ɔyɛle edwɛkpakavolɛ nee kilehilevolɛ kpalɛ.\nSunsum nwuanzanwuanza ne hilele Pɔɔlo nee Timote adenle wɔ ɛleka biala mɔɔ bɛhɔle la. Kenle ko nɔɔzo, Pɔɔlo nwunle ye wɔ yekile bie anu kɛ, nrenyia bie se ɔrɛla Masidonea ɔraboa bɛ. Yemɔti Pɔɔlo, Timote, Saelase nee Luku hɔhanle edwɛkɛ ne wɔ ɛkɛ na bɛdele asafo ngakyile.\nWɔ Masidonea suakpole Tɛsalonaeka azo, mrenyia nee mraalɛ dɔɔnwo rayɛle Kilisienema. Noko Dwuuma bie mɔ anye bolole Pɔɔlo nee ɔ gɔnwo mɔ. Bɛvale menli mɔɔ bɛyɛ basabasa la dɔɔnwo bɛmaanle bɛhwenle mediema ne mɔ bɛhɔle sua ne azo mgbanyima ɛkɛ na bɛdeɛdeanle nu kɛ: ‘Menli ɛhye mɔ dwazo tia Wulomu arane ne!’ Ɛnee bɛnyia Pɔɔlo nee Timote a bɛbahu bɛ, yemɔti nɔe ne bɛnriandile bɛhɔle Bɛlia.\nƐnee menli mɔɔ wɔ Bɛlia la kulo kɛ bɛtie edwɛkpa ne, na Gilikima nee Dwuuma mɔɔ bɛwɔ ɛkɛ la rayɛle diedima. Noko mɔɔ Dwuuma bie mɔ vale basabasayɛlɛ rale Tɛsalonaeka la, Pɔɔlo vile ɛkɛ ne hɔle Atɛnse. Timote nee Saelase dɛnlanle Bɛlia maanle mediema ne mɔ anwosesebɛ. Nzinlii, Pɔɔlo zoanle Timote kɛ ɔzia ɔhɔ Tɛsalonaeka ɔhɔboa mediema ne mɔ ɔmaa bɛgyinla dwazotia kpole mɔɔ bɛlɛyia wɔ ɛkɛ la anloa. Eza Pɔɔlo zoanle Timote maanle ɔhɔkpɔlale asafo ngakyile na ɔmaanle bɛ anwosesebɛ.\nPɔɔlo hanle hilele Timote kɛ: ‘Bɛdabɛ mɔɔ bɛkulo kɛ bɛsonle Gyihova la, bɛbakpɔ bɛ.’ Ɔlua Timote diedi ne ati, bɛkpɔle ye na bɛdole ye efiade. Ɔ nye liele kɛ yenyia nwolɛ adenle yeli nɔhalɛ yemaa Gyihova la.\nPɔɔlo zele Felepaema kɛ: ‘Melɛsoa Timote wɔ bɛ nwo lɔ. Ɔbahilehile bɛ kɛzi bɛdua nɔhalɛ ne anu la na yeatete bɛ wɔ edwɛkɛhanlɛ gyima ne anu.’ Ɛnee Pɔɔlo ze kɛ ɔbahola yeava ɔ nwo yeado Timote anwo zo. Bɛyɛle agɔnwolɛ na bɛbɔle nu bɛyɛle gyima ɛvolɛ dɔɔnwo.\n“Menlɛ awie biala mɔɔ ye subane le kɛ ɔdaye mɔɔ dwenle bɛ nwo kpalɛ a. Ɔluakɛ bɛdabɛ mɔɔ bɛha la amuala ɛlɛkpondɛ mɔɔ hyia bɛ la, na tɛ mɔɔ hyia Gyisɛse Kelaese la ɔ.”—Felepaema 2:20, 21\nKpuya: Timote a le nwane? Duzu ati a ɛnee Pɔɔlo nee Timote le agɔnwolɛma kpalɛ ɛ?\nGyima ne 16:1-12; 17:1-15; Felepaema 2:19-22; 2 Timote 1:1-5; 3:12, 14, 15; Hibuluma 13:23\nAsoo anwonyia nee nwoma kpole ɛzukoalɛ a le bodane kpalɛ mɔɔ tɛla biala a? Nea kɛzi Temɔte neazo ne bahola aboa wɔ yeamaa wɔazi kpɔkɛ kpalɛ la.\nFa nwa awie Fa nwa awie Pɔɔlo Nee Timote\nlfb ɛzukoalɛdeɛ 100 m. 232-233


Edwɛne 84 | Yintanɛte Zo Baebolo | Ewiade Fofolɛ Ngilebɛbo\nKɔmaa edwɛndolɛma kpanyinli ne; Getɛte* zo. Kɔla amra ne mɔ+ edwɛne. Ayɛlɛyelɛ edwɛne. 84 O ɛlɔne Gyihova,Nea kɛzi me nye die wɔ ɛdanlɛsua kpole ne anwo a!+ 2 Me nwo* ɛlɛdɔ ɛkɛ ne kpalɛ,Ɛhɛe, me kunlu a anrɛɛMewɔ Gyihova sua nu alienwo ɛkɛ.+ Me ahonle nee me nwonane tea nu anyelielɛ nu maa tease Nyamenle ne. 3 Nloma bɔbɔ nyia sua wɔ ɛkɛYɛɛ nyamenleakatiba lɛ ɔ ti anwo sane,Ɛleka mɔɔ ɔnea ɔ mra la,Wɔ wɔ afɔlemokyea kpole ne anwo ɛkɛ, O ɛlɔne Gyihova,Me Belemgbunli nee me Nyamenle! 4 Anyelielɛ a le bɛdabɛ mɔɔ bɛde wɔ sua nu la!+ Bɛye wɔ ayɛlɛ dahuu.+ (Sila) 5 Anyelielɛ a le menli mɔɔ kpondɛ bɛ anwosesebɛ wɔ wɔ nu,+Mɔɔ bɛ ahonle wɔ ademgbole ne mɔ anu la. 6 Saa bɛlua Beeka Bɔnza* ne anu a,Bɛbu ye kɛ ɔle nzubula;Na alimoa ezule ne maa ɔnyia nyilalɛ.* 7 Bɛtia bɛkɔ dahuu noko bɛ anwosesebɛ ɛnwie;+Bɛ nuhua biala kɔfinde Nyamenle anyunlu wɔ Zayɔn. 8 O ɛlɔne Gyihova Nyamenle, tie me asɔneyɛlɛ;Tie, O Gyekɔbo Nyamenle. (Sila) 9 Nea, yɛ enyinlike+ yɛɛ yɛ Nyamenle,*Nea sonla ne mɔɔ wɔkpokpa ye la anyunlu.+ 10 Ɔluakɛ wɔ sua nu alienwo ɛkɛ ne kenle ko ɛdɛnlanlɛ le kpalɛ tɛla kenle apenle wɔ ɛleka gyɛne.+ Mekulo kɛ megyinla me Nyamenle ne sua nu anlenkɛ ne anloaTɛla kɛ mebadɛnla amumuyɛma ɛdanlɛ azua nu. 11 Ɔluakɛ Gyihova Nyamenle le sɛnzɛne+ nee enyinlike;+Ɔfa ɛlolɛ nee anyunlunyia ɔmaa. Gyihova ɛnrɛva debie kpalɛ bialaƐnrɛvea bɛdabɛ mɔɔ bɛdi nɔhalɛ* la.+ 12 O ɛlɔne Gyihova,Anyelielɛ a le sonla ne mɔɔ fa ɔ nwo to ɛ nwo zo la.+\n^ Anzɛɛ “beeka mbaka bɔnza.”\n^ Anzɛɛ ɔkola ɔkile, “Na kilehilevolɛ ne nyia nyilalɛ.”\n^ Anzɛɛ ɔkola ɔkile, “O Nyamenle, nea yɛ enyinlike ne.”